text:
Gorle koolol Gure Ganni ngarti hikka ko e wuro wiyeteengo Shingiti walla Shengete, tuggude e ñalnde 10 haa 16 lewru nowammbar (kawle) 2019. Faayiida kewu nguu teskinii saɗne e tawtoregol mawɗo leydi Muritani Mohammed wul Sheex Mohammed Ahmed El Xazwaani, gudditɗo golle ɗee e tawtoreede jaagorɓe yonɓe e jooɗaniiɓe leydeele mum en e Muritani. Setooji keewɗi, keewɗi faayiida, teskinɗi naatii nokku oo. Jaɓɓii ɗi ko Goforneer diiwaan Adraar Mohammed Waagi Jagana e mawɗo falnde Shingiti hono Abdul Aamadu Bah.
Hikka noon, teddungal koolol ngol waɗaa ko e inɗe leyɗeele Maruk e Alaseri. Ɗuum jiidaa e garal naalaŋkooɓe e yimiyaŋkooɓe mawɓe dillanɓe kewu nguu. Fitiram-golleeɓe, fulɓe, safalɓe, sooniŋkooɓe e jolfuɓe, gila e jibinannde leydi ndii haa e hoɗɓe ummoriiɓe caggal mayri keedtaani caggal, kollirii geɗe mumen e les tillisaaji peŋaaɗi, potndaaɗi, juɓɓinaaɗi. Yontere haa dawdi e naange, ñalnde fof mo Geno addi, yitere ena yiya, nofru kadi ena nana ko yooɗi, ko weli walla ko yurminii.
E ngol koolol Shingiti, alaa ko holliraaka heen. Gaagaa wejo duumiingo e kiirɗeeli koɗli, njimri e ngamri e jime, kawgel jaŋde quraana. Hay daɗndu yimɓe, bamɗi e gelooɗi mbaɗaama ko jiidaa e takko petelaaji e cokki.
To bannge wejo defte e geɗe ganni, ko Kan Mammadu Hadiya gardiiɗo Yiilirde Ngenndiire Jaatirɗi ɓuri teskinde walla teskeede heen. E haralleeɓe jaagorde pinal ndee, ko kaŋko dañi nanngitde mawɗo leydi ndii fotde 35 hojom ena heɗtii mo. Ɗuum ŋakkaani waɗande mo batte teskinɗe ummoraade e El Gaswaani haa jarani ɗum bismaade mo to galle laamorɗo too, kaŋko Mammadu Hadiya(maa en ngartu e konngol makko).
Ɗum fof e wayde noon, won ɓe nganndu-ɗaa, njillu mumen e Shingiti seɓondiri e mehre tan ko coc, teeŋti e wiyeteeɓe ko yimiyaŋkooɓe ɓee. Hay gooto e maɓɓe heɓaani « badse mum, ɗerewol bismaango walla waɗeede e doggol mbele ena anndee ko woni sabaabu garal mum e nder ndee ɗoo sahre. Subaka kurmbitgol koolol ngol e heewde faayiida, hiirde jamma ndee e jirwude njahri ko noon. Alaa yimiyaŋke dañɗo tawtoreede nde so wonaa ɓaggiiɗo e junngo juutngo. Hay welɓe ɗemɗe, heedtikintonooɓe hakkunde yimiyaŋkooɓe e mawɓe ardiiɓe, jogiiɓe jamirooje ɓee, holliratnooɓe koye mumen wonde ena nganndi, ena mbaawi walla alaa baawɗo woorde ɗumen, momti e jiyɗe haa laaɓi, majjiti e nder jamaanu. Nii woni yimiyaŋkooɓe ɓee ɗaldaa e koye mumen, teeli, mbeeli, majjiti e nder jeereende maa mbiyaa no ndeen e sahaa Njeeygu Ɓaleeɓe, nde jiyaaɗo tellintee e laana ena tonngaa tawa hay so woppidaama e hoore mum ne, waawaa seerndude cookli saka yantude e bolol, ruttoo to ummorinoo.
Ena laaɓii wonde e Muritani, miijo ngootaagu ngenndi haaɗi ko e ceɓe ɗemɗe, alaa heen ko yetti ɓerɗe saka tabitineede walla siyneede haa laaɓta. Arannooɓe leƴƴi ɓaleeji ɗii (Pulaar, Sooniŋke e wolof), alaa heen fof mo yiyaani mette, dañaani caɗeele sabu ɗaweede hakke mum ɗawre laaɓtunde, ɗawre ŋaña-ŋañalde. Ɗuum noon wonaa e Shingiti tan fuɗɗii. Ellee ko huunde ɓooynde, yahnde haa waɗi ɗaɗi. Diɗɗal naalaŋkooɓe e yimiyaŋke jolfuɓe won ko nganndi heen saɗnde. Kala biyɗo kadi ena njambita hujja mum, wiccee ndiyam mbonɗam, wiyee yiyata tan ko hoore mum walla ko caroowo yimɓe.
Ñalawma uddugol golle ngol, maa mbiyaa ɓuri kadi haaɓnaade e yimiyaŋkooɓe ɓee. Hay ceede ɗe ɓe potnoo rokkeede ɗee, ɓe keɓaani. Kala mo ɓe potnoo jokkondirde e oon fannu, dogru ɓe ñalñalol. Ɓe ñalli wumpilaade, ɓe kiiri wumpilaade, ɓe leldoyii e njoorto bullungo e haaɓre nde alaa njaatigi haa werlaaji ngari e maɓɓe subaka janngo e mum ngam nawtude ɓe Nuwaasot ko aldaa e heblagol saka dañde ko nawtani ɓadiiɓe e geɗe ŋarɗuɗe ɗe tawnoo to Shingiti.
Hol ko woni Shingiti walla Shengete?
Shingiti walla Shengete ko wuro ɓooyngo, daartiyaŋkeewo, wuro diine, hannde laamorgo falnde wonngo e diiwaan Adraar Muritani. Ngo heedti Attaar, laamorgo diiwaan oo ko rewo, fotde 80 km. Ngo siñcaama laabi tati, e wiyde yimɓe nokku oo:
– Koɗki ngadani Shingiti sosaa ko e hitaande 777, caggal Annebi Iisaa. E oon sahaa, nokku oo ɓurnoo anndireede ko innde Abeer, wuro diine e gannde toowɗe. Hakke makko e soobanoode e diine Lislaam, jamaaji ɗii, e no wiyraa, ndaroyinooma e 40, so heewii walla e 12, so ɗi famɗii. Hannde oo noon kiin koɗki walla ngoon wuro ko nattungo woodde, ceene ngubbii ngo, ngo majjii.
– Koɗki Shingiti ɗimmi sosaa ko hitaande 1264, caggal Annebi Iisaa. Ko e ngoon wuro innde Shingiti walla Shengete ndee fuɗɗii dowlude. Ko ɗoon jamaa ɓurɗo ɓooyde oo darii. Ko ɗoon duɗal jaaɓi-haaɗtirde e deftorɗi mawɗi ngoni. Ko ɗeen ɓarake ɓurɗe ɓooyɗe, keddiiɗe e mbaydi mahdi ndii addani Unesco lasde ngo e doggol jaatiiji ganni e hitaande 1996, kanngo e gure goɗɗe bayɗe no Tishit, Wadaan e Wolata haa wanngotooɓe mbaɗti juuraade ɗe.
E taawilaaji ɗi keɓ-ɗen ɗoon e nokku hee kollitii en wonde cosi wuro ngoo ko sooniŋkooɓe. Innde “Shingiti” ndee seekaa ko konngol singede ñawnaa ɗoon. Ngol firti ko Ɓunndu Puccu e ɗemngal sooniŋkoore (si: puccu, gede: ɓunndu). Won miijo woɗngo kadi, hay so ngo yaajaani, holliti wonde rokki wuro ngoo innde ko debbo. Oon feewnatnoo walla jeeyatnoo kodde. Ko ɗuum waɗi won wiyooɓe ngo Shengete. Shengete itta ko e sengete. Helmere ndee firti ko kodde e ɗemngal sooniŋkoore laaɓngal cer.
Ko waawi heen wonde fof, so Shingiti walla so Shengete, yimɓe, ɓe cuf-ɗen miijooji mumen ɓee kam kolliti en tan ko sooninkoore woni ɗoon. So a naatii e nder dingiral jamaa ngal, yanaande ena woniri bannge maggal rewo, e no ɓe mbiyri, ko yanaande biyeteeɗo Naamori Kamara. Ko oon mahi jamaa oo, adii wonde kadi almaami e ngoon wuro Shingiti. Ngoɗɗeeki hakkunde kiiɗoo koɗki ɗimmi e ngadani majjuki kii ko km 5 walla 6. Enen fof e nande ummoraade e nehaaɗe keewɗe wonde Shingiti ko wuro sooninkooɓe wonnoo, naamndal men ko hol no ngo wontiri hannde wuro safalɓe, ngo safalɓe naftortoo, paarnortoo tawi mbaɗaani iddiya?
– Koɗki tataɓi kii, cosi ɗum ko tuubakooɓe e hitaande 1917, caggal jibineede Annebi Iisaa. Seerndi ki e wuro ɗimmo ngoo ko caanngol ceenal fotde ko ena wona 500 meeteer, bannge rewo. Ko toon gollorɗi jooɗaniiɓe laamu Muritani njooɗii.
Koolol Shingiti faayodinii sabu ngol heewii jamaanu ngu ngenndiiji, ɗemɗe e guri ɓalli ceertuɗi. Heddii ko ñaawoore e yiyannde nde gooto fof jogii. Eɗen nganndi tan kala kam yimiyanke walla wiɗtiyanke binndoowo weltiima nde darii e wiiɗnde Shingiti e mahdi mum ɓooyndi, naati e jamaa gaadanteejo humpitii ñeeñal Naamori Kamara, yiyi duɗal jaaɓi-haaɗtirde e deftorɗi mawɗi, desorɗi binndi ɓooyɗi ɗii, ɗi nganndu-ɗaa won e heen binndaa ko e dow guri. Ko noon ne kadi kaawisi wellitirta taltali miijo e sahaa nde rewi gadanol mum e yolnde hakkunde Attaar e Shingiti haa o seedii no Mohammedu Wul Ebnu feewnitiri, kaawniiɗe Geno, ngol leeɓol-siraaɗi laylaytowol no laadoori hakkunde joolooli kaaƴe iil-iilnooje.
Gelongal Fuuta lollirɗo, Njaay Saydu Aamadu


c: text/html

text:
Siidi wul sheex abdallaahi wonnoo hooreejo leydi siwil gadano, toɗɗaaɗo e cuɓe ɓurɗe nuunɗude meeɗɗe yuɓɓineede he leydi Muritani. O sankiima ñalnde 23 noowammbar 2020 ɗoo he Nuwaasoot. Baasal mawngal wonande ɓesngu Muritani, nde tawnoo siidi wul sheex abdallaahi ko hooreejo leydi ɓuuɓɗo beelol. Kanko wiynoo, he konngol ngol lollungol ngol o haalnoo ñalnde oon aljumaa 29 suweŋ 2007 :
“Musiɗɓe tedduɓe, miɗo yiɗi, e innde dowla oo renndude sunu e denndaangal ɓe ɗii bonanndeeji njettinoo he ɗiiɗoo sahaaji niɓɓi. Miɗo wiya on, onon rewɓe hesniiɓe, onon baayeeji, onon mooliiɓe, onon kala hiiɗaaɓe ɓe ndimaagu mum en nuskaa, wonde ko enen ndenndi oo muuso.”
Seedantaagal Mohammed Lemiin wul Siidi Mawluud “Sago sakkitiingo he pottital battanal e hooreejo leydi cankiiɗo oo”
“Ɓurii lebbi ɗiɗi jooni ko yarham mum hooreejo Siidi wul Sheek Abdallaahi bismii kam he nder saal keewɗo yimɓe, wondude e yankinaare mum aadoraande ndee, kam e moƴƴere mum lollunde ndee. Caggal juulal geeƴe, e tawtoreede ɓiyiiko Amal – Yo Alla teddin mo, yoɓa mo moƴƴere – ñaaginooɗo, wondude e nehtaare, yo mi tiiɗno mi hiirana ɓe ngam tawtoreede yeewtere ndee.
Hono no aadoranoo nii, yeewtere ndee ko suɓaande, huuɓtodinnde ngonka hannde. Laawol heen kala (nde kaal-mi kala), miɗo teeŋtina mbele miɗo annda miijo makko ko faati e doosiyeeji mawɗi leydi ndii, ngam mi naftoroo humpito makko, haa arti noon ngo o dañi e laamu makko ndaɓɓu nguu. Mi tinaani nii hiirii, no heewi waade so neɗɗo fottii e neɗɗo baaɗo no makko nii. Caggal waktuuji ɗiɗi sara neɗɗo mo tampataa yeewtidde e hoɓɓe mum, ummii-mi miɗo joftoya. Ndaw ko haani, sibu ko o neɗɗo belɗo heɗaade, joganiiɗo leydi mum toɓɓannde mawnde. Kanko e hoore maako, (yo Alla yurmo mo, yaafoo mo), o wiyi maa o duusa mi, caggal damal, haa to oto, no o heewnoo waɗde nii, kanko fof e nanndude e tampuɗo. Ɗoon o nanngiri seese junngo makko ñaamo ngoo, junngo am nano ngoo, o wiyi : « Muhammed Lamiin, geɗal ɓurngal himmude potngal waggineede ko ngootaagu ɓesngu Muritani kam e dental kinɗe mum kala. Ko kam woni geɗal ɓurngal himmude potngal gollaneede e kala sahaa, ko aldaa e tampere. Geɗal ɓurngal himmude ngal mbasiya-ɗon, ko gollanaade ngootaagu ɓesngu Muritani, potngu mahondirde. Hoto njeebo-ɗee hay leñol gootol. Renndo ɓamtortoo tan ko he paamondiral e nanondiral denndaangal kinɗe mum. Ɗuum so tabitaani, leydi ndii ine waawi roostaade, yo Alla daɗndu ndi heen. » O refti heen cili keewɗi hade makko waynaade mi e ñaagaade yo mi duwano mo battanol.
Ngootaagu ngenndi kam e gagga renndo, haa teeŋti e caɗeele njiyaagu e ndonaandi aadeeri (warngooji), ko ɗuum wonnoo ngoƴa dowrowo yarham mum hooreejo sidoca. Ko ɗuum o teeŋtinnoo no doole makko potirnoo nde o woni e hoore dowla kaa. Ngool goongɗingol miijooji mum hay huunde waawaani yerɓinde ɗum. Won ɓeen yimɓe alaa fof no mbaɗaano ngam naatnude jiiɓru e yerɓinde mo e haɓaade mo. Ɗuum na jeyaa e dalillaaji ɓurɗi teeŋtude gaddanɗi doole paltoor e kiiɗal waɗde mo kuudetaa ; ɓurɗo fof fuuyde, ɓurɗo fof bonde e leydi ndii, sibu waɗɓe oon kuudetaa ndonkii fof haalande yimɓe ko deeƴata he nofru, hay sinno noon ko waklitde goonga. Ɗo yahanoo artaa fof ɓe njaltinii hujja kersiniiɗo, tee ɓe mbonnanii leydi ndii fartaŋŋe mawɗo. Ko heddii koo oɗon nganndi no yahri !”
Ko foti teskeede koo – tee ko ɗuum heddotoo he daartol – ko kattanɗe neɗɗo oo waawde teeɗananaade leydi mum ko toowi, ko muñal makko kam e waawde mo rewde laawol kellifuya e nehaagu.”
Winndaande carɗoowo tedduɗo Mohammed Lemiin wul Siidi Mawluud to hello mum Facebook.
Seedantaagal Abdullaay Mammadu Bah
“ Hooreejo Siidi wul sheex abdallaahi arnoo ko ñawndude juume ɓenuuɗe e welditinde Muritani e hoore mum ”
Jaaynde Rmi-info waɗdii e gooto ɓurnooɓe ɓadtaade Siidi wul Sheex Abdallaahi, hono jaaynoowo-binndoowo biyeteeɗo Abdullaay Mammadu Bah, gonɗo hannde to Niiseer.
Caggal nde o duwanii ɓesngu cankiiɗo oo, o duwanii ɓesngu Muritani no diidorinoo, o duwanii kala jiytotooɗo e miijo cankiiɗo oo, o hokki miijo makko e laamu Siidi.
E wiyde makko, leydi Muritani « waasii neɗɗo ganndunoɗo Muritani no feewi, gannduɗo Muritaninaaɓe, laaɓaaɗo ko kewnoo he leydi hee, gannduɗo caɗeele dookɗe ɗum ». O wiyi Siidi wul sheex abdallaahi ine « joganinoo leydi ndii yiɗde mawnde, tee o wuwinoo tan ko duusde yontaaji kesi ɗii e wallondirde e mum en mahtaade ngenndi mahondirndi, ndentundi, ndi ɓiɓɓe mum kala ndokkondiri juuɗe ngam mahde ngooroondi ƴellitaare naftoore, gaddantoonde yimɓe kala weytaare ».
O wiyi, kanko Abdullaay Mammadu Bah wonde « Siidi wul sheex abdallaahi yiyliima, he nder teeyre, safrude juume ɓennuɗe ngam welditinde Muritani e hoore mum, tawa wonaa he pelɓondiral, rewrude he ittangol kala loranooɓe e tooñanooɓe to bannge politik e hiiɗeende ngeen tooñannde, rokkita ɓe hakkeeji maɓɓe, sompa dowla nuunɗal tuugiiɗo he demokaraasi ».
Abdullaay Mammadu seedtiima kadi wonde siidi wul sheex abdallaahi ko diiwtatnooɗo kala ko naworaani Muritaninaaɓe fof he kuuɓal mum en, kala ko abbitii he heedi-heedaagu, he diiwaniyankaagu, he añamnguraagu. O wiyi ko ɗuum addani Siidi waɗde geɗe maantinɗe gila he fuɗɗoode manndaa mum, ko nanndi he sariya luulndiiɗo njiyaagu, gartirgol juɓɓinangol mooliiɓe kam e pellital makko ñawndude hankadi gagga warngooji.
Diskuur 29 suweŋ 2007
Siidi wul sheex abdallaahi wonnoo hooreejo leydi siwil gadano, toɗɗaaɗo e cuɓe ɓurɗe nuunɗude meeɗɗe yuɓɓineede he leydi Muritani. O sankiima ñalnde 23 noowammbar 2020 ɗoo he Nuwaasoot. Baasal mawngal wonande ɓesngu Muritani, nde tawnoo siidi wul sheex abdallaahi ko hooreejo leydi ɓuuɓɗo beelol.
E laamu makko, o idorii fof ko daraade ngam moƴƴitinde hakkunde Muritaninaaɓe caggal duuɓi e kitaale laamuuji paltoor e baaragol ngalu leydi e ceerndugol leƴƴi leydi kam e renndo men hakkunde leƴƴi, kinɗe, diiwaan, wuro ekn. 19 abriil o fiilaa, 29 suweŋ o waɗi diskuur maantinɗo, ɗo o feññina anniya makko yiɗde ñawndude uube mawɗe, haa arti noon e mumtude njiyaagu, artirde taccinaaɓe, safrude caɗeele ndonaandi aadeeri (gagga warngooji) tawa ko he nanondiral e diisnondiral e ɓe ɗum ɓuri toɗɗaade ɓee, kam e gollooɓe politik fof, e renndo siwil ekn tawa hay gooto ɗawaaka. Ko he oon diskuur o holliti, go’o, darnde laamu Muritani nder bonanndeeji kaalaaɗi ɗii, o yaafnii e innde dowla oo.
Ine wela en artirde ɗoo huunde e diskuur makko oo :
“ Musiɗɓe tedduɓe, ngootaagu ngenndi ndi e mahondiral renndo ngo ina ɗaɓɓi nanondiral hakkunde moɓe ɓesngu men kala, nanondiral tuugotoongal e ɗooftagol piɓle potal, e nuunɗal e ndimaagu. Ina waɗɗii en waɗde feere mbele muritaninaaɓe kala ina paarnoroo jeyeede e ngenndi mawndi. Kamɓe kala ɓe tina wonde dowla oo ina reeni kisal maɓɓe tee ina fotndi ɓe kamɓe kala, ko aldaa e paltoor.
Leƴƴi leydi men ndi meeɗaa seerde, ko kañji fof nguurdunoo ; ko ɗum woni ko daartol men denndangol, galɗungol, holliti, daartol teskinirngol compugol laamuuji jaajɗi ɗi daraja mum diwti keeri leydi men hannde ndii. Kono tan, e duuɓi cakkitiiɗi ɗii, koɗdigal ngal hawrii e caɗeele teeŋtuɗe e golle e baɗe muusɗe. E nder kitaale 80, hakkeeji aadee njaɓɓaama ɗoo no feewi. Ngool jaɓɓugol jojjanɗe aadee heɓi kaaɗtudi mum ko e kitaale 1989-90-91. Woon Muritaninaaɓe e nder leydi ndii haa e caggal mayri, walla tumarankooɓe wonnooɓe ɗoo he leydi ndii mbaɗaa golle bonɗe ɗe ngalaa daliliilu. Muritaninaaɓe ɓe alaa ko mbiyi, alaa ko mbaɗi njaltinaa leydi mum en. Jaɓɓugol jojjanɗe aadee ɓurtungol, golle yoor-ɓerndaagu e ittugol neɗɗaagu mawɗe, kuftodinɗe mbaɗii ɗoo e leydi ndii.
Musiɗɓe tedduɓe, miɗo yiɗi, e innde dowla oo renndude sunu e denndaangal ɓe ɗii bonanndeeji njettinoo he ɗiiɗoo sahaaji niɓɓi. Miɗo wiya on, onon rewɓe hesniiɓe, onon baayeeji, onon mooliiɓe, onon kala hiiɗaaɓe ɓe ndimaagu mum en nuskaa, wonde ko enen ndenndi oo muuso.
Cafrugol bonanndeeji ngooɗoo hello niɓɓo he nder daartol leydi men ina ɗaɓɓi he moni kala muñal e jaɓondiral mbele mbaawen udditde hello heso he daartol men, ɗo ɓaɗe bayɗe nii bonɗe ngontaa waɗtu. Ko ɗum tagi kadi hannde, doole amen fof e hakilantaagal amen fof kucciti ko e njiylawu peeje juumtuɗe mbele ɓiɗɓe yummiraaɓe men mooliiɓe ɓee ina ngarta he nder ndimaagu nder leydi mum en, warhooreeji baɗnooɗi ɗoo ndañanee safaara moƴƴo, batte macungaagu fof muumtee.
Ɗee geɗe noon ina ɗaɓɓi gartirgol koolondiral baawngal wallitde beltital hakkillaaji e ɓerɗe. To oon bannge, laamu nguu maa waɗ fotde mum haa timma ngam artirde he ngenndi mum en ɓiɗɓe yummiraaɓe men mooliiɓe caggal leydi ɓee. Maa laamu nguu daro sara kala ɓe bonannde yettinoo walla ronooɓe mum en, ngam lomtinande ɗum en hakkeeji mum en dow nuunɗal, mbele aɓe jeytoree, he nder ndimaagu e nuunɗal he mahgol janngo men denndaaɗo.
Kala Muritaninaajo moolinooɗo maa waaw artude he leydi ndii. Tee, maa laamu nguu wallondir e gollodiiɓe mum to bannge faggudu kam e HCR yantude e jokkere enɗam hakkunde Muritaninaa-ɓe mbele tuugnorɗe ina lelnee ngam naattingol maɓɓe e nguurndam leydi ndii kam he nokkuuji ɗo ɓe ngonnoo. Maa peeje ƴette mbele kala ɓe ɗum toɗɗii ɓee ina mbaawa jeyeede e ngool gartirgol juɓɓinangol. Denndaangal kuule maa ƴette ngam newnude ngool gartugol ɓiɓɓe yummiraaɓe men he nder leydi mum en. Miɗo nodda denndaangal muritaninaaɓe nde ndarotoo ngam jaɓɓaade musiɗɓe men e hoɗtude ɗum en he nder muñondiral e ɓiyngu yummiraagu e kaɓɓondiral…
Musiɗɓe tedduɓe, hare ngam potal to bannge ndimaagu ɓiɗɓe leydi ndii nder dowla ɗooftiiɗo sariya maa yahda kadi e kaɓagol njiyaagu e sifaaji mum fof, gaadanteeji e kesi fof. Hanki tan guwarnama oo jaɓii eɓɓaande sariya hiisotoonde njiyaagu ko warhooreeji, harminoore ɗum. Gaa gaa golle jogorɗe ummaneede ngam mumtude batte njiyaagu, maa hakkille waɗte no feewi he ndeenka e kaɓgol e mbaydiiji kesi njiyaagu, ko wayi no kuutoragol sukaaɓe, njeeygu maa dahngo yimɓe kam e denndaangal sifaaji ciiɓagol neɗɗo neɗɗo banndum…”
Eɗen mbaawi wiyde, o waɗii kala ko o wiynoo, o diidi laawol peewal e nuunɗal, kono ndeke ɗuum welaani goomu kooninkooɓe-julaaɓe ummanii ɓe law-law, polli laamu makko e oo beetawe niɓɓo wonande Muritani kala, beetawe 6 ut 2008.
Fulo : Bookara Aamadu Bah

robotstxt: allowed

filter: keep


text:
Hugo Chavez, hooreejo leydi Venuzuela, wiyi ina heɓii mahde e nder Muritani isin ciggoowo petroŋ ngam huuɓnude soklaaji mum ko fayti e isaas e gasuwaal, e waɗtude yeeyoyde ɗum to Mali e Niiseer. Ɗum ɗoon noon so woodii wonde ina ɗaminaa maa waɗ ngartam moƴƴam e leydi ndi :
to bannge ndimaagu mum, to bannge gollingol yimɓe e to bannge coodgu, sibu ina waawi njaru mum ustoo, haa teeŋti noon, so tawii ko petroŋ men ƴoogeteeɗo ɗo o, wayletee e oon isin. O wiyi « ma min mah siggirde e Muritani, ngam waylude denndaangal petroŋ maɓɓe, walla nii min itta mo to Venuzuela min mbayla mo e oon isin ». O fawti heen : « Muritani ina yeñtina fotde 18 000 baril ñalawma kala. Ko sosiyatee gooto nawata ɗum, wayloya ɗum to mi anndaa. Ma min ndokkit petroŋ e nder Muritani, e to Mali, e to Niiseer. Huunde e leyɗe Afrik ina njokkondiri hannde e Venuzuela walla ina njiɗi ɓallitaade Alba (Alliance bolivarienne)”.
Ina gasa tawa ngoo miijo arani mo ko Tiripoli to o yahnoo tawtoroyeede Batu Dental Afrik, ɗo o fotti e Wul Abdel Asiis, hooreejo leydi Muritani. Leydi makko ina foti kadi yuɓɓinde batu hakkunde Afrik e Amerik worgo e maayirɗe lewru settaambar.
Ina wiyee wonde Venuzuela ina yeñtina fotde miliyoŋaaji tati baril e nder ñalawma gooto. Ndii leydi jeyaa ko e leyɗe ɓurɗe heewde petroŋ. E ndi yeeyaa petroŋ mo waylaaka e «coodgu yiɗande» maayngu e nder leyɗe 17 Amerik hakkundeejo e Karayb (Caraibes), gila 2005.
BAB
Kaɓɓondiral Boliwi wonande ɓesnguuji – Nanondiral njulaagu ɓesngu (L’Alliance Bolivarienne pour les peuples d’Amérique – Traité de commerce de la Population (ALBA – TCP) (Alianza Bolivariana para los Pueblos de Nuestra América – Tratado de Comercio de los Pueblos e ɗemngal Españool) ko fedde politik, renndoyankeere, fagguduyankoore ngam ƴellitde gollondiral hakkunde leyɗe sosiyaalist gonɗo to Amerik Latin e Karayb. Albaa sosaa ko e lewru Abriil 2005, nde Cuba e Wenusuela ciifondiri nanondiral biyeteengal « Nanondiral njulaagu ɓesnguuji ». Caggal ɗuum ɗeeɗoo leyɗe, hono Nikaraguwaa, Dominik, e Honduraas njanti e maɓɓe. Hannde, leyɗe jeyaaɗe e ngalɗoo dental ko jeenay.
Tesko : Coodgu yiɗande : (prix préférentiel)


text:
Yeewtere Paris Match e Porfesoor Jean-Louis Mas ngam mawninde ñalngu aduneewu AVC-eeji (29 oktoobar) ɗo hollitta no oo musiiba reentortee, safrirtee.
Paris Match : AVC ina heewi fannuuji ?
Jean-Louis Mas : Nder 80%, ko maayde ɗaɗi ngaanndi (infarctus) caabotoo ɗum tawi heɗɗere ƴiiƴam won ɗo sukki ɗaɗol nawol ƴiiƴam hoore ɗoon e ɗoon. Nder 20% ko tuƴƴam tawa won ɗo ɗaɗol ƴiiƴam nawol nder hoore, walla nii ɗaɗol saraaji hoore, taƴi.
Aɗa waawi tonngande en sababuuji ɓurɗi teeŋtude aksidaaji ɗaɗi nganndiiji ?
Jean-Louis Mas : Ina waɗi heen sababuuji cellal, ko ɓuri heewde cuuɗiiɗi, ko wayi no taasiyoŋ (ŋabbugol taasiyoŋ), jabet, ɓurtugol kolesterol, walla kawjugol dille cuuɗi ɓernde (anévrisme). Ina waɗi sababuuji goɗɗi jotondirɗi e aadaaji nguurndam, ko wayi no simme, ɓuttiɗgol, fooftere ɓurtunde, sanngara walla ñaamdu heewndu lamɗam, ɓellere jawdi e suukara, famɗundu ɓiɓɓe leɗɗe e sewo-sewo (legimaaji).
Hol maale jeertinooje ɓurɗe teeŋtude e hol ko foti waɗeede ?
Jean-Louis Mas : Maale ɗee ina ceerti fawaade e diiwaan ngaandi memaaɗo oo, kono kañje kala ɗe ngardata ko peral. Maale ɓurɗe heewde ɗee ko : maaygol bannge e yeeso, walla terɗe walla nattugol mum en tinde ; ina hasii wona bannge e ɓalndu, ina wona kadi caɗeele haalde (hunuko nanngee), walla yejjitde haala, walla ronkude faamde ; ina waawi wonde kadi ngumndam mbannginteewam walla kuuɓtodinɗam yitere wootere walla bannge nano maa ñaamo, ina wona kadi muus hoore ɓurtuɗo.
Hol no AVC toppitortee, reentortee ?
Jean-Louis Mas : So tawii ko maayde ɗaɗi ngaandi sabu cukkam ɗaɗol, so joomum pinngaama e ɗaɗol gartol (veine) safaara caaynoowo heɗɗere sukkunde ɗaɗol nawol ngaandi ngol, tawi ko e nder waktuuji 4 haa joy caggal peeñgol maale gadane ɗee, ina waawi sellinde ɗeɗew tataɓal e ɓe ɗum heɓtotoo ɓee.
- So tawii ko cukkam ɗaɗi nawi (artère) ngaanndi mawɗi ɗii, dokkugol safaara caaynowo heɗɗere sukkunde ɗaɗol ngol ina waawi nawdeede e ittirgol heɗɗere ndee masiŋel naatneteengel e ɗaɗol hee tawi doktoor ina reeniri ɗum rajo, nder waktuuji 6 gadani ɗii. Fotde 45% ina cellira noon.
- So tawii ko tuƴƴam, heen sahaaji ina seekee ngam yaltinde ƴiiƴam tuƴƴam ɗam.
- So tawii ko ɗaɗol ngaandi fetii haa fusi, joomum ina safrireede huunde sukkoore ɗo ɗaɗol ngol fusiri ɗoo ngam dartinde walo ƴiiƴam ngoo.
Hol AVC reentortee ?
Jean-Louis Mas : Wonande ɓe meeɗaa heɓde ɗum walla meeɗnooɓe heɓde ɗum fof, deentagol ngol tuugii ko e jiytugol geɗe baawɗe saabaade ɗum kam e ñabbuuli gaddooji ɗum (taasiyoŋ, jabet, kolesterol, ñawu ɗaɗi, kawjol dille ɓernde…), safaara mum en e tewaare nguurndam moƴƴere.
Fulo : Bookara Aamadu Bah


text:
Fayde e Fooyre Ɓamtaare. Caggal calminaali e koofnaali ngenndiyankooji feewde e ardorde Fedde Ɓamtaare Pulaar e Muritani e jaaynde mum Fooyre Ɓamtaare sabu darnde hiisnde daraande ngam wuurnude ɗemngal e humpitde leñol, ko yiɗde waɗande banndiraaɓe, ɓe ndañaano tawtoroyeede, ciimtol no ñalawma mawningol ñalawma Mammadu Sammba Joop ganndiraaɗo Murtuɗo, yahrunoo e nder wuro Mbaañ, ñalnde 11 lewru korse hitaande 2010.
Ciftoren Mammadu Sammba Joop
Eɗen ciftora ko ñalnde alkamisa, 11 lewru korse (juin) hitaande 2009, Baaba Leñol, baaba mum leñol fof hono Mammadu Sammba Joop ganndiraaɗo Murtuɗo Joopyaltunoo e men. Murtuɗo, sagata baɗɗo nguurndam mum fof e Leñol, yarlitanii Ɗemngal e Pinal ko aldaa e lohre, aldaa e ngowaari. Murtuɗo, mo Leñol ɓurani ɓesngu, Ɗemngal foolaani galle. Murtuɗo, mo Pinal ardanii golle, laatiiɗo lewru hakkunde koode ngenndiyankooje. Murtuɗo, mo Timmuɗo timmini, waɗaani Murtuɗo ɓurtuɗo. Murtuɗo,mo innde mum noddi ndimaagu, ƴiiƴam mum yarni lekki ngootaagu, mo warñeende mum laatii fittaandu ɓamtaare leñol.
Murtuɗo aranaama ngam tawtoyde Yero Dooro Jallo, jahnooɗo ñalnde alet 5 lewru mbooy (mars) hitaande 2006, Mustafa Booli Kan lollirɗo Saydu Kan, ñalnde alkamisa 28 lewru siilto (septembre) hitaande 2006 e Doktoor Umaar Kan, jahruɗo en e hitaande 2008, ɓeen e adinooɓe ɗum en, waɗnooɓe ñaam-golluuje tiiɗɗe, cuɗaari daartol leñol, wayɓe no Teen Yuusuf Gey, gittanooɗo e men ñalnde aljumaa 2 lewru siilto hitaande 1988, Elimaan Puri Tabsiiru Jiggo, ñalnde 28 lewru siilto 1988, Teen Aamadu Maalik Gay e hitaande 1989, Doktoor Umaar Bah, ñalnde 12 lewru colte hitaande 1998, Kodda Elimaan Sammbooru Barka lollirɗo Tijjaani Aan, ñalnde aset 14 lewru seeɗto hitaande 2001, Aamadu Muktaar Ndonngo e Seek Faadel Kan, ekn.
Ooɗoon kikiiɗe alkamisa mo Murtuɗo hirndi e Nuwaasot, ena yahdi e duusooɓe, duusooɓe suniiɓe, ɓe pittaali owɗi, ɓerɗe mettuɗe, waaltoyi ko Mbaañ, cile e leydi Hammadi. Yiɗɓe, sehilaaɓe e renndaaɓe nguurndam ena nduusa giɗo mo njawaani, njawaaki, Mbaañ ena teeɗanoo ɓiɗɗo mo hersiraani, ɓesngu Sammba Budel ena woya afo gorko mo dullaani. Goranam, Jasak naattaani wuro saka nannga mbeddaaji, feccita dingire, ñaaƴa e ngoowaandi. Jasak Dewo Takkonaaɓe geddi Mbaañ Hebbiya, geddi Mbaañ Siñtu, geddi Mbaañ Poongel, waali e poongel Gadeeji Dewo Kundo ena ndaara Mbayaar mo Yero Pennda, rewo Torja e barkeeje.
Alla waɗataa ko haani, waɗata ko ko haaji. Ko o haaji fof ko ɗum woni ko laatotoo.
So Ibraahiima Muktaar Saar ena wiyatnoo : aduna ko jamanuuji e sahaaji. Jamaanu maa feewnee, sahaa maa reenee. Ko waɗaa hanki, haaltetee hannde. Ko ko gollaa hannde, jaŋtoytee janngo
Mammadu Sammba Joop faamiino hanki ngam gollanaade hannde e janngo. O feewni sahaa makko haa timmi e nder jamaanu mo o hawri oo.
So kodda Elimaan Sammbooru Barka wiyiino : yonta fof e yontaaɓe mum. Yonta fof, leñol e payndaale mum. Njettinta leñol payndaale ɗe toɓɓunoo ko yontaaɓe hawrunooɓe e oon yonta.
Baaba Leñol wonii jontaaɗo e nder yonta mum, waɗii fotde timmunde. Leñol rewaani mo ñameende e bannge mo heedi oo.
So Abuu Aamadu Joop mo Lugge Saybooɓe ena wiyatnoo : mo waawi fof yo waɗ jam, daartol woppaani hay batte.
Murtuɗo winndirii innde mum alkule kaŋŋe e doggol jaambareeɓe leñol.
Gawlo miskineeɓe, bammbaaɗo waayeeɓe e roofolɓe, jahdigel majjuɓe e ɗawaaɓe waɗii fotde mum haa timmi. O tinndii, o tinndinii. O siftii, o siftinii, o softinii, o waajiima haa maayde joli, o rootaaki donngal.
- Ñalawma Murtuɗo
Ngam teskitinde ñalawma oo nde arti e hitaande 2010 (hitaande caggal sankaare ndee), Fedde sukaaɓe Mbaañnaaɓe e gardagol Commbee Joop, darii laŋ, dadii haa tiiɗi gila to ɓulnaade miijooji haa to siynude e golle. Ɓe njooɗodii e ɓesngu Murtuɗo, enɗam mum, njonngu mum haa e giɗgol mum, debbo e gorko. Nde diisnii ngenndiyankooɓe rewo maayo e worgo maayo, ɓe Murtuɗo renndunoo nguurndam e yiɗde, nde duuɗaani hay gooto. Nde eewnii gure catiiɗe e sagataaɓe jaambareeɓe teelɗuɓe, nde faltaaki. Nde tonngi tuugnorgal ngal toɓɓe tati pattamlame :
1). Juuroyaade yanaande Mammadu Sammba Joop
2). Silkude deftere Quraana
3). Nguurndam Mammadu Sammba Joop
Nde hawri e haala, nde nanondiri e feere. Ñalawma nanondiraaɗo oo waɗaani luural saka puural. Ko ñalawma mo Murtuɗo ruttinoo joom mum oo. O hawrata ko ñalnde aljumaa 11 lewru korse(juin) hitaande 2010. Nii woni, fedde ndee ummii e joɗnde, nde yaaɓani golle. Nde winndi ɓatakeeji, nde sari. Nde yettii kala mo nde waawnoo yettaade. Nde holliti kadi wonde kala jogiiɗo miijo moƴƴo, ena bismaa. Ko ɗuum waɗi ko almuɓɓe rokkanooɓe silki quraana ɓee tan njawi geɗal mumen, ñaagii ɓeydaneede heen mowluud, ñalnde jamma alkamisa 10 ndee. Mowluud oo yahii haa wonoyi 2w30h. Ardii jamma oo ko Ceerno Mohammadu Maalik. Ko e yamiroore elimaan raatiib wuro ngoo, hono Aamdu Hammdi Joop. Kono jogii njuɓɓudi jamma oo ko Ibraahiima Woppaa Saar. Ko oon heedti e geɗe kala ko fayti e diine. Almuɓɓe duɗal Ceerno Aamadu Hammadi ganndiraaɗo Ceerno Kodda Joop njimi, njaari Nelaaɗo, njanngi quraana. Ceerno Mohammadu Maalik Bah ko ganndo kuɓɓuɗo. O
waajii e fannuuji keewɗi saɗne. O sakkitorii ñalnde heen ko e nehdi sukaaɓe teeŋti e sukaaɓe rewɓe ɓee. O wiyi so a dañii ɓiɗɗo ñammin, safru, holtin kono kadi neh. O ñiŋi koltuuji ɓe ɓoornotoo jooni ɗii. O seyfiti guri bayleteeɗi ɗii e moori jokketeeɗi, togondirteeɗi ɗii. O haali tanaa majji to bannge laaɓal e soɓe. O woppaani salmondirde junngo e junngo tawi ko debbo e gorko e rewam ndaarki ndakammeewi. O woytii no feewi no sukaaɓe ɓee ngoppiri hannde Pinal Fulɓe, ŋottilii e jananinkooje. O wiyi yahdude e jamaanu firtaani woppude geɗe moƴƴe e aadaaji moƴƴi ɗi leñol faarnortonoo, naŋtoo e ko maayi, wiya ena wuurtina. Ko e oon sahaa woni nde MuusaaMammadu Jallo e Gelongal Bah ngari ena ngummorii Nuwaasot, ena ngardi e seto heewngo doole e faayiida. Ɓe mbismaa, ɓe njooɗii. Jibi Bah rokkaa konngol, bajo haftii, darii. Gelongal Bah ko kaayanaaɗo konngol. Alla ena rokki mo ñeeñal haala, ngal baylo e njamndi
mboɗeeri coy. O yetti Alla, o duwanii Nelaaɗo. O sakkitorii kanko ne, ko jeertinde feewde e pelle ɗe ngonaa laamuyankooje, ɗe o sikki ngoni ko e hoomtude renndo ngoo. E wiyde makko, won ko ɗe ngaddata e men, ko geɗe haɓotooɗe diine men e pinal men haa teeŋti e fannu jowitiiɗo e kaddingol sukaaɓe rewɓe. O wiyi no Demmba Hammee Gise heewi wiyde nii : ko cubballo waɗata tufdi walla ceŋdi e wannde mum koo, wonaa yiɗande liingu, kono haa bonna feere liingu.
Kamɓe arooɓe ɓee ne, kaalisaaji ɗi ɓe ngaddata ɗii ko haa ɓe ndaña feewnitaade e men. Jamaanu nguu foɓɓi haa ɗeɓi fantinde haa Ibraahiima Woppaa Saar, joginooɗo njuɓɓudi hiirde ndee, hartii yimɓe ɓee e faaydude hiirde diine e mooɓondiral dawrugol. Hiirde joofi e 2w30h, caggal duwaaw ceerno Mohammadu Maalk Bah.
Subaka janngo oo hawri ko e aljumaa 11 korse. Jammanu nguu fof ardaani e sahaa gooto. Won arɓe gila ñalnde alkamisa ndee, mbaali e Mbañ, won kadi arɓe e ñalnde aljumaa ndee, subaka haa kikiiɗe mum :
ØYimɓe mawɓe, gila e jaale pinal, ngenndiyankooɓe teskinɓe haa jagge njuɓɓudi laamu, mawɓe falnde ndee, ndokkii ñalawma oo faayiida e timmal : Ibraahiima Muktaar Daree Saar, Abdullaay Sih lollirɗo Saada Sih, meer falnde Mbaañ, Umaar Abdullaay Lih ganndiraaɗo Gobi Lih, koroowo jaŋde lesre e falnde Mbaañ, mawɓe ndeenka falnde ndee(sanndarmori e polis), Abdullaay Demmba Ñaŋ mo Jowol Sahre, Tabara Bah mo Ñaabina, Kaaliidu Ngayde mo Jowol Sahre, Gelongal Bah mo Fanay Ndooro Galle Alla, Qaalii Abdullaay Sal mo Lugge Saybooɓe e Gelongal Fuuta lollirɗo Njaay Saydu Aamadu.
ØGure catiiɗe, tuggude e Daawalel, Feere-Alla (Feeralla), Mbahe, Ñaabina, Njaawaldi Ɓulli e Mawngo, Garlol, Cilaa, Mbotto, Sorimalee, Wenndiŋ, Dabbaano haa addan maa e Dabbe to bannge rewo maayo, hay gooto heddaaki. To bannge Senegaal, en teskiimaa heen yimɓe ɗeeɗoo gure : Ganngel, Tufnde-ganɗe, Galoya, Cilambol, Lugge Toorodɓe, Mboolo Biraan, Mboolo Aali Siidi, Jaabaaji, Hoyre-foonde, Asnde Balla, Njaakiri, Wuro Moolo, Cilon, Caski, Jorbawol, jawgel e Baalaaji.
ØTo bannge setooji walla seteeji : Nuwaasot e gardagol Muusaa Mammadu jallo, Jowol Sahre e gardagol Ɗalhata Wele e Muktaar Mayna Jah, Sorimalee e gardagol Ceerno Aamadu Buuɗi Soh e Muusaa Boyya joop, Ndulumaaji Demɓe e gardagol Yaayaa Dem e Malal Dem.
ØTo bannge rajooji, jaayndeyankooɓe heewɓe, nantuɓe inɗe mumen nootitiima e ñalawma oo : Jallo Saydu Mammadu, Mammadu demmba Sih, Hammee Aamdu Lih, Abdullaay Saar e seto timmungo ummoriingo to Rajo Cilon e gardagol Aamdu Sih, maccuɗo Pulaar.
Nguuɗoo jamaanu fof, jaɓɓii ɗum Fedde sukaaɓe Mbaañnaaɓe e gardagol CommbeeJoop e Kayyaa Joop e ɓesngu mum.
- Juuroyaade yanaande Mammadu Sammba Joop
E gardagol hilifaaɓe diine nokku oo, 9w00h, jamaanu ngarngu nguu fof iidi, fayi genaale Mbaañ ngam juuroyaade rawda Baaba Leñol. Cente-cente, gila e ndawaleeje haa joŋŋeeji, jamanu nguu tarii rawda oo, neldi mo duwaaw, kanko e denndaangal maayɓe juulɓe. Duwaaw timmi, yimɓe ɓee ñoŋtii, payti galle to Abdullaay SammbaSaydu Buubooy. Galle oo heewi yimɓe, maa mbiyaa, haa ɓurti ñalnde wirwirnde makko. Ñalnde heen kattiɗen tan ko yahruɓe dawrugol mehol. En teskinooma ñalnde wirwirnde Murtuɗo, setooji dawrugol keewɗi naatiino e Mbaañ gila e jaagorɗe e haa mawɓe lanndaaji, kono hannde e ooɗoo aljumaa, huunde ndee ena famɗi walla tan mbiyen woodaani.
- Silkude deftere Quraana
E cakkital Ceerno Aamadu Hammadi Joop, ganndiraaɗo Ceerno Kodda, elimaan raatib wuro Mbaañ, deftere Alla ndee seerndaa, waɗtaa tummbitte. Almuɓɓe waalnooɓe jaarde Nelaaɗo ɓee e woɗɓe arɓe nootitiiɓe, ɓe nanndaani e Sammba Ngoƴa Sih, njanngi nde, kayre fof, e nder dumunna daɓɓo. Ceerno Kodda sakkiti duwaaw, gooto fof moomi e yeeso, yimɓe ñallinoyi.
Ko e ooɗoo sahaa mo yimɓe ɓee ngoni e foofde e fooftaade, woni ɗo Rajo Fonndu, yeewti Leñol darii haa tiiɗi ngam rewindanaade banndiraaɓe denndaangal ko ñalli golleede e ñalawma oo. Ngo yarlitanii Murtuɗo, ngo waɗi jokkondiral duumingal, ngal taƴondiraani hay hojom gooto, duggude e13w00h haa e 21w00h. Ngo jokkondiri e yimɓe heewɓe. Njahnoo ngo to Mbaañ ko Gelongal Fuuta lollirɗo Njaay Saydu Aamadu e Elimaan Mbooyo Wahaa Kaɗndorgal Ceelooji hono Hammee Aamadu Lih.
- Nguurndam Mammadu Sammba Joop
Nguurndam Mammadu Sammba Joop lollirɗo Murtuɗo wonaa nguurndam mbeeɓɗam haalde. Ko ɗam njuutɗam, mbaɗɗam daawe, keewɗam kaawniiɗe e ñaam-golluuje caɗtuɗe, ɗe mbeeɓaani e nder nguurndam tagoore aadeyankoore. Kono tan resndaaɓe yeewtere ndee ko e ɓurɓe humpitaade mo, njeyaa. Ɓeen ngoni Kayyaa Joop e Jallo Muusaa Mammadu mo Tokomaaji. Gadano oo, ko miñi Murtuɗo, mo jiidi yumma e baaba, jahdiiɗo mum, joganiiɗo ɗum kuɗol. Hakkunde Kayya e Murtuɗo ko huunde mawnde saɗne. So a ƴeewii mbiyaa ko hakkunde neɗɗo e ɓiyi yumma mum. Kono kadi yimɓe ena leldoo e reedu wooturu tawa ngonaa sehilaaɓe. So a ƴeewii mbiyaa ko hakkunde almuudo e ceerno mum walla ceerno e almuudo mum. Kono kadi almuudo e ceerno won ɗo ndeentondirta. So a ƴeewii mbiyaa ko hakkunde sehilaaɓe ɗiɗo yahdiiɓe maa funeeɓe ɗiɗo ɓe eewoode wootere. Hay ɓeen ena njogoo ɗo luurondirta walla ɗo kawraani e geɗe aduna, ko wonaa hakkunde Murtuɗo e Kayyaa.
Ɗimmo oo ko, Muusaa Jallo wiyetee. O jeyaa ko Tokomaaji e nder diiwaan Ngenaar. Tuggude e nde Mammadu Sammba Joop naatti Muritani e hitaande 1991, MuusaaMammadu Jallo ko e njaatigeeɓe mum. Eɓe ndenndi ko feccotaako, ɓetotaako, so giɗgol tabitngol. Ko e nder galle Muusaa jallo, Baaba Leñol ruttii e joom mum, ñalnde alkamisa 11 lewru korse hitaande 2009. Ko wune mo Alla rokki mo, mo heewɓe keeɓaani.
Yeewtere ndee dañaani joofde sabu yeewnatnooɓe ɓee ngoytii sahaa dottanaaɗo nde oo. Maa en eto artude e mayre e jaaynde Fooyre Ɓamtaare aroore, so Geno newnii. Ko teskotoɗen tan ko Farba Jaak, ena jeyaa Jowol, waɗii ɗoon ko waɗi faayiida saɗne. O ɓamtii ɗoon jime Murtuɗo keewɗe ko adii nde Kayyaa ena fuɗɗoo.
Caggal yeewtere ndee, ko ɓeydi e seedanteeji paytuɗi e nguurndam Murtuɗo. Adii rokkeede konngol Ibraahiima Muktaar Saar. Ibraahiima Muktaar Saar , caggal nde salmini jamaanu nguu, adii haalde ko no wayde e Murtuɗo, ko Murtuɗo woni ɗo mum e no fotiri e mum. O heɓii wiyde so Murtuɗo e Saydu kan ngittaama e nguurndam makko, hay batte heddotaako. E dalilaaji mum, oo lannda mo o ardi ko Murtuɗo waawni mo, caggal nde o hookri joom geɗe en heewɓe. O sakkitorii, kanko Ibraahiima Moktaar Saar ko waɗde eeraango feewde e Fedde sukaaɓe Mbaañnaaɓe, Pelle Pine( pelle ɓamtooje Pulaar, pelle tabital pulaagu e pelle magoyankooje Senegaal e Muritani) e hatanteeɓe teelɗuɓe, nde mbaɗanta Mbaañ maande pinal maantiniinde. Mbaañ ena haandi e waɗaneede hajjirde ngenndiyankooɓe laaɓtunde sabu Baaba Leñol ko ɗoon jeyaa e ko refti heen kadi alkule Pulaar ngadii soseede e ko Mbaañ e hitaande 1962.
Heewɓe kaalii caggal makko, kaalii cehilaagal mumen e giɗgol mumen e ɗo ndewdunoo e Murtuɗo kono miijo ɓurngo jaalɗaade ngoo ko miijo ngo Ibraahiima rokki ngoo wonde yo Mbaañ waɗane ko aduna fof ena teskoroo wonde ko ɗoon Murtuɗo e alkule Pulaar njibinaa.
En mbaawa tonngidde ɗoo denndaangal ko haalaa koo, kono tan ɓeeɗoo teddiniranooma konnguɗi: Gelongal Fuuta lollirɗo Njaay Saydu Aamadu, Jibi Bah lollirɗo Gelongal Bah, Umaar Abdullaay Lih, Tabara Bah, Mboh Huley, Jallo SayduMammadu, Hammee Aamadu Lih, Abdullaay Saar, Abdullaay Demmba Ñaŋ, Jeynaba Sih, Abuu Banngali Ñas, Ifraa Ñas, Maccuɗo Pulaar ɓurɗo anndireede Aamadu Sih, Raamata Abdullaay Toboy Saar e Demmba Joop, miñi mum Murtuɗo.
Yeewtere ndee ngasoyi ko heedde 20w30h. Uddi nde ko ɓeydol e duwaaw ceerno Aamadu Tijjani Gise mo Dabbe, caggal nde Commbee Joop e Kayyaa ndutti teddungal feewde e denndaangal banndiraaɓe arnooɓe.
Ciimtol Njaay Saydu Aamadu


text:
Jaɓɓorgo Pese Maanditaare
Pesol: maanditaare
4 feebariyee ñalawma winndereejo kaɓgol e nguɗu
Hannde, e winndere ndee, ko nguɗu (kaaseer) ɓuri fof waawde warde yimɓe, sibu hitaande kala ina yooɓoo fotde...
Goomu Muñal mawninii maanditaare mum joyaɓere
Goomu Muñal, e gardagol Isaa Joop, mawninii maanditaare mum joyaɓere, ñalnde 05 lewru duujal 2018 to dingiral pinal Galaksi (Galaxy). Faandaare ndee hikka, e...
8 marsa hikka (2018) , ñalngu winndereewu hakkeeji rewɓe
Ko e hitaande 1977, fedde Ngenndiiji Ndentuɗi toɗɗii ñalawma 8 marsa yo won « ñalngu winndereewu hakkeeji rewɓe ». Jibini nguuɗoo ñalngu noon ko...


text:
Hono no o heewnoo waɗde hitaande kala, hooreejo leydi ndii, Muhammed Abdel Asiis, «fottii» kadi e ɓesngu. Hikka noon ko to Neema. Tee wonaa ñalnde 6 ut, ko ñalnde 13 ut, sibu ko o jahnooɗo Farayse ƴeewtoyaade ɓalndu makko. Teskuyaaji ɓurɗi ɓadaade : «rawane o ɓurnoo neyɓude», «kala ko wonnoo ɗoo e jaggal laamu, walla ko wiɗi yiyeede, ko kam ɓuri yiytinaade toon», «ɓesngu heɓaani konngol, sibu arnooɓe yeewtere ndee, jeyaaɓe e nokku hee, njowii toon juuɗe, kono ndokkaaka konngol»…
So ɗum yawtii, denndaangal jaayɗe leydi ndii ina kawri wonde « Abdel Asiis ko haali koo e ko yimɓe leydi ndii nguuri koo, ina ngoɗɗondiri ». En ngartaataa e limooje ɗe o haali ɗee.
Jokkorde luulndo (COD), kam e ko ɓuri heewde e jaayɗe kollitii ko waɗaa toon koo, “wayi ko no fijo nii”. Won wiyɓe ina jaaki ɗum en mbele Abdel Asiis haaldatnoo ko e ɓesngu (woni ko ɓuri heewde e yimɓe ɓee) walla tawii o haaldatnoo ko e hoore mum.
Abdullaay Jagana, jaaynoowo “kaasataaya” naamndiima persidaa Abdel Asiis, ko faati e ñaawoore mum e Noel Mameer kam e haala caaktanooka e internet, ko anndiraa ganagate. Jaaynde yaltinnoonde ɗum ndee wiyi ko Abdel Asiis haaldatnoo ɗoon e Iraknaajo biyeteeɗo Alawi termo-termo kaalis, omo wiya oon « Uddit heen wakannde wootere, ittanaa ɓe heen miliyoŋaaji ɗiɗi ngam ñawndude caɗeele ɗee… Min ngalanaa ɓe feere woɗnde ».
Kanko hooreejo leydi oo, o heɓtinii ko kanko tigi wonnoo sibu o wiyi « ɗum waɗnoo ko gila 2006, miɗo sikki (…). Ko goonga ndee hafeere ina woodnoo ». O ɓeydii heen noon « ko huunde tafaande, tee, waɗɓe ɗum e internet ɓee, mbaɗiri ɗum ko yiɗde bonnande mi, ɗum woodaani ». O wiyi kadi wonde neɗɗo bayyinɗo haala kaa, soodi ka ko hedde ujunnaaje 6 walla 7 oroo (miliyoŋaaji ɗiɗi e feccere haa tati ugiyya).
Nde o wiyaa wonde luulndo ngoo sosii goomu wiɗto ngam anndude mbele ko kanko haaldetee ɗoon, o jaabii « mi nanii haala nguun goomu wiɗto, miɗo fadi ngu haa hannde. Hay gooto kam haɗaani yimɓe parlemaa sosde goomu, kono, miin, mi hulaani ɗuum ; wonaa to oon bannge keɓratee-mi ».
Kono kadi, persidaa men anniyaaki nawde ɓe laawol, no waɗi Noel Mameer nii, sibu o wiyi «Neɗɗo waawaa nawde saaysayeeɓe, jokkondirɓe e saaysaaye gannduɗo hoore mum, laawol».
Ko faati e njeeygu paaspooruuji, Abdel Asiis wayi tawo ko no mo tinaani caɗeele paaspooruuji nii, kono ɓooytaani tan, o wiyi “caɗeele ɗee ñawndaama gila 16 settaambar”. Yanti heen kadi, o anndaa nii paaspooruuji 100 000 ɗii mbaɗi ko kelle 64 kono wonaa 70 walla 100 no o wiyri nii. O wiyi kadi o rokkii yamiroore yo ɗi njeeye 30 000 UM tan wonande kala kajjoyoowo gadduɗo seedantaagal binnditagol to ministeer. Kono ma a taw o anndaa, neɗɗo waawaa winnditaade toon tawa addaani paaspoor…
O wiyi kadi wonde kartal dentitee ngal, ujunere mbuuɗu wonaa huunde tiiɗnde so ƴeewdaama e kartal dentitee goodnongal ngal ; o yejjitii (walla o yejjikiniima) wonde kartal njogino-ɗen ko ɓuri duuɓi 10 ngal, yeeyetenooka, tee ma a taw nii kam ɓurnoo ngalɗoo kesal waawde muñde joote, tee, ngaal, ina waɗnoo kadi maaɗe ngenndi ndii.
Jaabawol goomu politik COD
Caggal ɗuum, luulndo ngoo hollii miijo mum heen, ngo fecci ɗum e daawe ɗiɗi : go’o : Abdel Asiis e ordinateer ; ɗiɗi : Abdel Asiis ŋaa-saa-ŋaas. Hade ɗum noon, ɓe « cunii e ko ngalu potngu nii bonnaa e ngoo fijo ngo alaa ko firti, ngalu potnoongu huutoreede ngam wallude waasɓe ». « ngalɗoo laawol kadi, maantini heen ko piytagol becce e yawaare ɓesngu e woɗɗude goonga … ɗo biyoowo ko kam reeni laawol waasortoo waɗii kuudetaa ɗiɗi ».
Go’o : Abdel Asiis e ordinateer : « … Abdel Asiis yejjitii ko e Muritani ngon-ɗen, yimɓe fof ina nganndondiri… Ko ina ɓura waktu, alaa ko o waɗi so wonaa fenande ɓesngu, rewrude e limooje baɗiraaɗe wirnude njeenaari ngonndi e leydi hee gila nde o laamii ndi. Kono, ɓesngu nguu ina siftora ɗiiɗoo yeruuji : go’o : no diwooje Mauritania Airlines keɓraa, no diwooje konu keɓraa, no kaɓirɗe safaara ɗe moƴƴaani keɓraa, no hafeere « ceinture verte » Nuwaasoot golloraa, no hafeere kanndaa Nuwaasoot golloraa, no ATTM e ENER kalfiniraa golle, no Tuugnorgal EMEL yahri … » ɗum ko yeruuji wonande ko wiyetee marseeji laamu (golle laamu halfinta) koo. «2. Booynagol ngaluuji diƴƴe e oogirɗe leydi ndii rewrude e nanondire dagnooje nguyka e ruso ngaluuji leydi, ko nanndi e : geɗal tokoñillal leydi ndii e gaggitgol kaŋŋe e nder nanondire baɗdaaɗe e MCM (Aksuus) e Tasiast : 3% fat ; nanondiral e sosiyatee Sinuwaa ‘’Poly HonDone Pelagic Fishery Co’’ ; gartugol e tufɗe men laaɗe awo ɓuje biyeteeɗe ‘’ Atlantic Dawn ‘’ e ‘’ Annelies Ilena ‘’; baawnugol SNIM waɗde kaalis mum e geɗe ɗe ngalaa nafoore, faartungooji Abdel Asiis » ; « 3. Jaltingol kaalisaaji keewɗi tawi rewaani laawol sibu alaa e bidsee : 50 miliyoŋ $ dokkal Sawuud ; njeeygu Senusi » ; « 4. Bonnugol jawdi buur e eɓɓaaɗe ɗe ngalaa nafoore ko wayi no ciiñcugol gure kese e nder ladde moraande tawi gure goodnooɗe ina ŋakkiraa fof » ; «5. joñgol annduɓe sabu tan cujjanaani laamu » ; «6. ɓeydugol coodguuli ngol meeɗaa yiyeede » ; « 7. Juloragol miskineeɓe tawi hay gooto anndaa ɗo oon kaalis naatata : njeeygu paaspooruuji, njeeygu kartal dentitee, taksuuji pawaaɗi e otooji… » ; « 8. Dokkitgol leydi : hooreejo leydi oo e galle mum e sehilaaɓe mum ndokkaama leydi keewndi e nder Nuwaasoot e nokku ‘’Sukuuk’’ e saraaji laawol Nuwaadibu, jehre liɗɗi e Tufnde cehilaagal » ; « 9. Calagol Abdel Asiis bayyinirde ngalu mum no laawol wiyri nii » ; «10. Baasgol Abdel Asiis ɗooftaade laawol to bannge kuutoragol kaalis leydi ndii, sibu o waɗirta ko no o weliraa, o wondaaka laabi jaltinirɗi kaalis » ; «11. kala ko faati e golle laamu e kaalis e faggudu ko goomuyel ɓadingel Abdel Asiis fawi heen junngo mum : gudditgol bankeeji kesi e pelle gaddotooɗe, jamirooje njulaagu caggal leydi, jamirooje njiylawu oogirɗe, keɓgol weccudi e comagol » ; «12. Jularagol dowla e maaɗe mum e nafoore heeriinde walla ngam haɓoraade luulndiiɓe : impoo, duwaañ, ñaawoore, IGE …».
So artii e ŋaasaa-ŋaas oo, ɓuri maantinde heen ko « penaale joorɗe kos, ko wayi no « mahngo jumaa Nuwaasoot » ; « ustagol soomaas » ; « moƴƴitgol nguurndam yimɓe » ; walla wiyde ina fuunta yimɓe e haalde ko woodaani « wiyde ina fawta ɓeydagol coodguuli teewu e dow keeci aynaaɓe e yeeyooɓe teewu » ; « dallinirde ɓeyde deggondirɗi coodgu isaas ngol alaa daliilu ‘pingol fijirooɓe otooji’ ». Won geɗe kadi ɗe o haali hay gooto faamaani : « ɓeydugol njoɓɗeele gollotooɓe e batte mum » ; « yawaare makko e yimɓe nde o heɓtini, o yeddi kadi ganaagate » ; « basoragol makko ngol haanaani cellal ɓayndu e hakkille makko » ; « cikkitagol Abdel Asiis limooje FMI ɗe o huutortoo ngam dallinde seedantaagal makko » ; « yedditaade hoore mum » e ko wonaa ɗuum tan.
E wiyde COD, « won toɓɓe ɗe o jaɓaani haalde to Neema : – hol battane RAJA ? Ko o haali e maslahaa cuuɗaaɗo mo ñaawoore waɗdaa ngam deƴƴude haala kural ngal ngelɗoo cukalel dewel fellaa ngal ? – « Fiyanɗe giɗo » ne ? Mbele ko Tweila o fellaa ɗum, walla ko Ain Talh walla ko bannge goɗɗo ? Hol battane pellunooɗo mo tigi-rigi oo ? – Hol ko woni caggal yaafuya persidaa oo yaafii tarafikaaji dorog ? Hol ko tagi omo jaɓɓoo njaatigeeɓe ɓeen to galle laamorɗo ɗoo ? Ɗum ko seeɗa e geɗe ɗe Abdel Asiis foti jaabaade, ɗe Luulndo ngoo yiɗaa bonnude pulaar mum, sibu nguurndam ɓesngu nguu e ngonka leydi ndii ɓuri tiiɗde ɗum hannde ».
l BAB


text:
Laatiima hono ɓiyi Firawna debbo ina addanaa fooŋorde kaŋŋe ina jooɗii dow heen ina yeesoroo yeesoode kaŋŋe, ndeke yeesoode ndee saamii e les fooŋorde too. Maasaɗa ina wonnoo ɗoon wiyi : “yeesoode saamii e lehel keefeero.” Ndeke ɓiyi Firawna oo nanii ko o haali koo, o tikki o yahi, o haalani ɗum Baaba makko Firaawna, kañum ne tikkani Maasaɗa. O noddi reenooɓe makko yo ngaddu Maasaɗa. Ɓeen ngaddi oon haa darii e yeeso makko, o woni e naamndikinaade ɗum. Kanko Maasaɗa o wiyi “so tawii ko goonga, miin mbiɗo goongɗini Alla, haa teeŋti noon e Alla mo Muusaa e Haaruuna ndewata oo”.
Nde o gaynata haalde tawi Firaawna naatii fitina sekii haa ɓurti doole mum. Firaawna yamiri yo renooɓe ngenndi ɓee njaggu mo. Ɓeen njaggi mo. O wiyi ɓe “lelnee mo e dow nokku, ngajjinon mo, peŋon e juuɗe makko e koyɗe makko pontooje”. Ɓe ƴetti mo, ɓe liɓi mo, ɓe poocci juuɗe ɗee e koyɗe ɗee, ɓe peŋi heen pontooje. Nde ɓe ngaynii waɗde ɗuum, o wi yi ɓe “ngaddoyee sukaaɓe makko”. Ɓe ngaddoyi ɓiɓɓe Masaada fof. Kanko Maasaɗa noon, ko o debbo, ko o sehil Aasiyata jom suudu Firaawna no feewi, kamɓe ɗiɗo fof kadi, eɓe ngoongɗini Annabi Muusaa (JKM) sanne. Firaawna wiyi mo “ƴeew ɗo ngon-ɗaa ɗoo, hay sinno ko gorko ngonno-ɗaa alaa ko mbaawan-ɗaa hoore maahay dara, alaa ko haali noon ko a debbo. Jooni njiɗ-mi tan, ko ngoongɗinaa ko mi Alla, so aɗa yiɗi mi woppit maa, aan e ɓiɓɓe ma. So a saliima, mi wara ɓiɓɓe maa, mi fawa ɗum en e dow becce maa.” Maasaɗa salii wiyi “mbiɗo goongɗini Alla gooto mo alaa denndidiiɗo, Muusaa ko nelaaɗo mum.”
Firaawna ɓeydii naatde fitina o wiyi : “mbaree ɓiɓɓe makko fof njoowon ɗum en e dow becce makko ɗo o lelii ɗoo.” Ɓe nanngi ɓiɓɓe ɓee, ɓe mbari ɗum en, ɓe pawi e dow becce makko. O heɓɓitii o wiyi “jettooɗe ngoodanii Alla toowɗo oo”. Caggal ɗuum, ɓe itti ɓiɓɓe ɓee e dow makko, ɓe ƴetti mo omo wuuri, ɓe mbaɗi mo e nder wakannde njamndi wulnaande haa wiyi jaw, ɓe uddi. Ko heen o woni haa o maayi.
Maayde Aasiyata (JKM)
No Alla waɗata, ndeke ko Maasaɗa waɗdetee koo fof, Alla hollii ɗum Aasiyata e nder ɗoyngol mum jamma, ngam Aasiyata yiyii Alla ina tellini Maleyka Yurmeende ina weltina Maasaaɗa yo tiiɗnu ɓernde mum e mette ɗe waɗetee ɗee. Alla toowɗo oo ina resani ɗum tawtaari ɓurndi moƴƴude e teddungal to nokku Aljannaaji too. Kanko Aasiyata nde o fini o wiyi e nder Ɓuraana tedduɗo oo “joomi am mahan am galle ummoraade e maa to Aljannaaji, ndaɗndaa min e Firaawna e golle mum” simoore harminorde (tahriim) : kaawise, 11. Firaawna ine yiɗnoo warde Maasaɗa, jooni o dañii hujja no o wardi ɗum, o warii mo.
Nde Aasiyata finnoo e ɗoyngol mum tan, o diirani Firaawna o tawi ɗum ina jooɗii e jappeere mum, o wiyi ɗum “aan kuɗaaɗo oo, hay gooto a woppaani e les Asamaan Alla oo, aɗa faayti hoore maa sanne. Hol no foti ko muñ-ɗaa haa ko aɗa wara heedanɓe Alla toowɗo o ? Eehey maa kuɗaaɗo, hol no foti e ko ñaam-ɗaa e arsukaaji Alla ko a jeyaa, aan e keferaagu caɗtungu ? Nde tawnoo a hulaani Alla, aan Firaawna, waɗ feere ƴeewtindo-ɗa hoore maa, ɗee geɗe ɓurtii. Hol no foti kaawisaaji ɗi njiy-ɗaa ɗi Alla hollu maa etee a jaɓaani rewde ɗum ? Aan ko maa ko ina fakiti !”
Ko o yennata Firaawna koo fof, Firaawna tawi natti yiyde mo ngam heewande mo e ɗiiɗoo jenni bonɗi. Firaawna noddi jaagorɗe mum e wileeɓe mum ngam diisnaade ɗum en ko adii nde ƴettata feere kañum tan gooto. Nde ɓe ngari o wiyi ɓe “ƴeewee ɗee golle bonɗe ɗe Muusaa e Haaruuna mbaɗi en ɗee, enen e leñol men e koreeji men. Muusaa bonnii en ngam ñenngi mum ɗi waɗata ɗii, miin noon mi nannginaaka ɗuum.”
Firaawna wiyi Aasiyata “ummo hoot to yummaa haa ceertaa e kaaɗi ɗi ngonndu-ɗaa ɗii.” Aasiyata ngam muuseeki maayde sehil mum Maasaɗa salii yahde to yumma mum. Caggal ɗuum, Firaawna noddi yumma mum Aasiyata o wiyi ɗum “waajo ɓiye, yo o woppu geɗe ɗe waɗata ɗee, gila caɗeele keɓtaaki mo.” Yummum Aasiyata ari, woni e waajaade Aasiyata, alaa fof feere nde waɗaani ngam Aasiyata ɗooftoo jom galle mum Firaawna, kono Aasiyata salii ko yumma mum waajii ɗum koo. Firaawna wiyi jaagorɗe mum ɗee “yo wood ko kaal-ɗon heen !” Ɓeen mbiyi mo “minen e yiyannde amen, o foti tan ko wareede so wonaa ɗuum, ko ɓuri ɗum bonde maa ar e nder men, e nder leñol men fof.” Waɗi noon ko fiɓnde Aasiyata ina tiiɗi feewde e Alla gooto mo alaa denndidiiɗo, ɗum woni Alla Muusaa e Haaruna.
Caggal nde Aasiyata roŋkanaa, Firaawna felliti warde Aasiyata. O yamiri reenooɓe makko ngenndi yo mbardu mo no mbardunoo Maasaɗa nih. Ɗoon e ɗoon ɓe nanngi mo ɓe kaɓɓi mo, ɓe mbaɗi mo e nder wakannde wulnaande haa wuli jaw, ɓe uddi, o woni toon haa o maayi.
Qaaruuna e bewre mum
Qaaruun ko ɓiy Baaba mum Annabi Muusaa tokooso. Ko o gorko baasɗo dewoowo Alla, tiiɗninooɗo, baɗatnooɗo golle moƴƴe. Waɗi ñalngu o yahi to banndum debbo Annabi Muusaa (JKM) o wiyi ɗum “hol to Muusaa woni mbele ina hokka mi e kaŋŋeeji mum hee seeɗa ?” Debbo oo wiyi mo “mi anndaa, kono minen kam won ko Alla janngini min seeɗa e ganndal e simi” (chimie). Nde o nani ɗum tan, o felliti jooɗaade ɗoon ngam janngude ganndal simi. Ganndal simi ko ganndal baylagol geɗe denndinaaɗe… O woni ɗoon debbo oo ina janngina mo ɗuum, haa o waawi tigi rigi, o duwanaa o waɗti gollanaade hoore makko.
Kanko Qaaruun omo rewi ɗuum o woppaani haa o dañi heen dañal pakitngal, o faggii heen jawdi keewndi sanne, haa yimɓe mbaɗti duworaade ɗuum, gooto kala ina duwoo yo Alla hokku ɗum jawdi haa laatoo no Qaaruun nii. Ndeen o yahii haa o tolniima ɗoon e heewe jawdi, omo rewatnoo Alla, o natti rewde Alla. Hankadi alaa ko o toppitii so wonaa cangarte, ko wayi no resde rewɓe wonda heen hannde, seera janngo, e yarde sanngaraaji en, ekn. Haa waɗi sahaa gooto o yiyi debbo gooto jooɗɗo, kono ko baasɗo no feewi, o hokki ɗum jawdi, caggal ɗuum o ƴeewri oon caayseyaagal. Debbo oo jaɓaani. O neli debbo oo kadi, yo yah to Annabi Muusaa, seyfita ɗum, wiya ɗum “yo anndu ko waɗata koo fof, ko caakaan”. Debbo oo jaɓi ngoon miijo kono nde ruuŋtinoo mo tan, Allla naatni e ɓernde mum kulol Alla, debboo wiyi kañum waawaa yahde to Annabi Muusaa, no wayi teddude nii, ina haalda e mum geɗe ɗe peewaani. Kaaɗoo haala, so on kippitii deftere Ɓuraana tedduɗo oo, maa on tawta ka e simoore daarti Annabaaɓe, kaawise: 76.
Nde debboo yettii to bani Israayiilnaaɓe o wiyi ɓe “nganndee Qaaruun ko jiɗnooɗo lelodaade e am, caggal ɗuum, o nelii kam to Annabi Muusaa ngam mi fenna ɗum e ko waɗata koo, etee Annabi Muusaa haɗiino mi waɗde belaaɗe, ko e ɗum kadi keddii mi. Miin jooni alaa ko woƴi mi so wonaa rewde Alla gooto mo alaa denndidiiɗo.”
Ndeen bani Israayiil en nanii ko debbo oo haali koo, ɓe ngummii ɓe ngoɗɗitii Qaaruun e golleeji mum bonɗi ɗii, ɓe ngoni e yennude ɗum ñiŋde ɗum, ɓe ngoppi ɗum haa laaɓi. Ndeen ɗum yettiima Annabi Muusaa, o mettini heen no feewi, o wiyi “eehey maa Alla, ko e maa dey pawii-mi.” Joomiraaɗo lonngini mo, wiyi mo “naamndo leydi ko njiɗ-ɗaa fof, ko ɗum seerndata hakkunde mon. Annabi Muusaa ummii yahi to Qaaruun. Nde o yettii o wiyi mo “eehey maa gaño Alla! njiɗ-ɗaa ko takkude mi.” Annabi Muusaa yamiri leydi, wiyi ɗum “jaggu mo !” leydi nanngi seeɗa e galle makko naatni ɗum e nder leydi ko ina tolnoo e diraa. Qaaruun ina jooɗinoo e jappeere mum tan, haa jooɗorde ndee yani (arsi) ngam koyɗe jooɗorde ndee naatii nder leydi. Qaaruun naamndii Annabi Muusaa ballal, Annabi Muusaa wiyi mo “aan ko a gaño Alla, a fuɗɗiima dañde tan, a yejjitii joome, ngam a dañii, a mahii galleeji e tataaji laamorɗi, a waɗtii ñaamde nder lehon kaŋŋe e kaalis, ko tagi a yejjitii Alla tagɗo ma oo ? Mbiy-mi, leydi naatnu mo nder !” Leydi naatni koyɗe ɗee nder. O wullitii kadi yo Annabi Muusa wallu mo, Annabi Muusaa wiyi mo “mate a siftoraani halkaare Firaawna e leñol mum ? Mbiy-mi “leydi, ko yo a moɗ mo kanko e galleeji makko fof !” Leydi moɗi mo kanko e galleeji makko fof. E konngol Alla toowɗo oo “min ngaafi mo kanko e galle makko nder leydi” simoore daarti Annabaaɓe, kaawise: 81
Ine jokki
Jibril Muusaa Joob, tel : 46 56 51 10 / 22 23 13 19


text:
Islaam e Pinal Fulɓe ko tiitoonde deftere Ceerno Alhusayni Bah, ɓurɗo lollirde Bacca Bah, yaltunde ko ɓooyani to Galle Saato Papyrus Afrique. Caggal defte makko ɗiɗi fento: “Ñaawoore” e “Firtaare”, Islaam e Pinal Fulɓe kanum ari ko he mbaydi ngoɗndi. Ndee ɗoo kanum wonaa fento e fefindo, kono nde fawii ko he ganndal ngal joom mum anndi renndo mum gila nder haa boowal, ruttii kadi tabitiniri ɗum daliilaaji ƴoogaaɗi he defte binndaaɗe he ɗemngal Pulaar, Arab, Engele e Farayse.
jokku taro
Like this:
Like Loading...
Nana Asma’u walla Neene Asmaawu, sabu ko noon woni innde ndee tigi, ko dewbo pullo lolluɗo he nder daartol Afrik kam e daartol diine Islaam. Neene Asmaawu (1793-1864) ko ɓiy Seyku Usmaan Dan Foodiyo, diidnooɗo laamu Fulɓe Sokoto o. Ko o dewbo ganndo, joom tiiɗndi e geɗal mawngal he nder leydi Sokoto (Nigeria), keɗananooɗo kadi o wonnoo.
Jokku taro
Like this:
Like Loading...
He nder Aduna Allah oo kala hannde, juulɓe ene mawnina ñalawma juulde Taaske1 walla mbiyen Juulde Layya. Juulɓe ene mawnina ñalawmaaji keewɗi, ko wayno Juulde Koorka, Haaraan, walla won he nokkuuji Mawluuda, (jamma jibineede Nelaaɗo Allah) kono ko Taaske woni juulde ɓurnde mawnude he nder juulɗeele Islaam. Juulde Taaske ene hawrita e hijjoore to Makka, wooturo he jookli Islaam.
jokku taro
Like this:
Like Loading...
He duuɓi jawtuɗi ɗii pelle nodditortooɗe Jihaadyankeeje (Al-Qa’ida e Da’is) mbonni ko heewi e ndonateeri pinal aade to bannge Fuɗnaange-Ɓadiiɗo e Worgo Afrik. Ɓe kelii jumaaji keewɗi, ɓe pusi janaale waliyaaɓe, eglisaaji e defterɗi e jaatiiji (monuments) daartolyankeeji; ɓe nduppi defte e ballifanɗe (manuscrits) keewɗe joginooɗe faayida mawɗo he daartol pinal aade, walla ɓe ngujja ɗum en sabu maɓɓe anndude ko njaru majje en ɓuri tiiɗde hay muudo kaŋŋe.
Jokku taro
Like this:
Like Loading...
Ɗemngal Arab ko adii Islaam:
Ibn Khalduun, he nder deftere mum Muqaddimah, ene wiya ko Qur’aan adii won’de deftere winndaande he ɗemngal Arab, hayso tawii Ibn Ishaaq ne ene wiya, he nder deftere mum Siira (daartol nguurndal Nelaaɗo) wonnde, Warqa Ibn Nawfal ene winndatnoo defte ganndal nasraan (christianisme) he ɗemngal Arab, ɗe o firatnoo ummoraade he ɗemngal Ibraaniyya (Hebreu). Ko waawi heen won’de kala, daartol ene tabitini wonnde, haysinno binndol ene anndanoo he nder Arabeeɓe ko adii Islaam ne wonaano ko yaaji.
jokku taro
Like this:
Like Loading...
Waaju e Noddaandu (Da’wa) Seyku Usmaan fof e wonde haa jooni sanɗa jokkuɗo e yiylaade ganndal e wonde ceerno joom fosinaaji ne, haɗaani ɗum wonde baajotooɗo e noddoowo e nder diine Islaam. Sikke alaa, nootagol ngol yimɓe ɓee nootittonoo e noddaandu makko nduu e keɗtagol maɓɓe waajuuji makko ɗii, ɓeydiima suusnude-mo e softinde-mo he yaajnude da’wa makko o haa o yettinoyi ɗum e nder gure goɗɗe e nder falnde maɓɓe e leydi maɓɓe Gobir.
Jokku Taro
Like this:
Like Loading...


text:
Haa e sahaa ngon-ɗen oo, ciiri wiris SIDA nganndidaaka. Ina anndaa tan ciirol VIH-1 ɓuri yaajde, haa teenti noon e Afrik. Kanko e hoore makko, omo waɗi ciiri 4. Ciirol M, ciirol N, ciirol O, e ciirol P. E nder teemedere ñawɓe SIDA fof, heen capanɗe njeenayo e njeenayo (99%) ngondi ko e ciirol M ngol. Ina anndanoo wonde ciirol M ngol e ciirol N ummorii aadee ko e baaɗi deemooɗi (chimpanzé). Kono hay huunde anndanooko e iwdi ciiri O e P ɗii.
Haa e ñalawma hannde oo, ko yimɓe ɗiɗo fat njiytaa ina ngondi e wiris ciirol P ngol, fotde 100 000 neɗɗo ina ngondi e wiris ciirol O.
Wiɗto saaktaango jooni ngoo wiyi ko baaɗi ndinkaaji (gorille) ngaddi e aadee ɗii ciiri ɗiɗi wiris O e P ɗi VIH-1 oo. Nii woni hankadi en puɗɗiima yenaneede wonde SIDA ummorii en ko e baaɗi, sibu hay VIH-2 oo ina wiyee ummii ko e leñol baaɗi biyeteengol « Mangabey ».
E sahaa hannde oo, fotde 40 baaɗi Afrik ina ngondi, wooturu heen fof, e ciirol mum keeringol wiris SIDA. Mbele ɗiin ciiri kala ina mbaawi raaɓde neɗɗo ? Annduɓe nana koolkisoo ɗum.
BAB


text:
En kaaliino yeewtere ɗiɗmere nde tele Muritani yuɓɓini e Farayse, fooɗtunde hakkillaaji men. Yeewtere tataɓere ndee, sakkitiinde yuɓɓineede ndee, bismaa heen ko Ibraahiima Muttaar Saar, hooreejo AJD/MR. Ko ñalnde 12 mee wonnoo. Ngolɗoo laawol noon, wonaa yeewtere kuccondiral seertuɓe lanndaaji, kono ko jaaynooɓe tato kuufnoo jeewtoowo oo. Ibraahiima waɗii daartol darnde mum politik, kam e darnde AJD/MR. Ina jeyaa e miijooji teeŋtuɗi ɗi o haali ñalnde heen, ko wiyde “Muritani, gila sosaa, ko dowla paltoor e njiyaagu”.
O naamndii hol fof no ngootaagu waawirta aaɓnaade, no koɗdigal moƴƴal aaɓnortoo, ɗoon ɗo laamuuji ceerndooji ngardii Muritani ?
Ɗum noon, e wiyde makko “ngam daɗndude Muritani e kasaara, alaa e sago geɗe caabiiɗe caɗeele ɗee, hono ngootaagu ngenndi, gagga ɗemɗe ngenndiije, njiyaagu e doosɗe leydi ñawndee”. O dalliniri ɗum “mbayliigaaji tippudi nehdi e jaŋde e joñgol ɓaleeɓe kam e kuftodingol bonanndeeji jawdi koninkooɓe ngoni e mum ndee”.
O wiyi “persidaaji meeɗnooɗi ardaade leydi ndii kala, ko Haydalla ɓuri moƴƴude laamu. Ko e laamu makko ɗemɗe ngenndiije keɓtinaa, yimɓe leydi ngoni e findineede, hay so tawii won ɗo o juumi seeɗa, o fuɗɗinooma ñootde hakkunde ɓiɗɓe leydi ndii… Ko noon kadi, ko Maawiyya wul Siidi Ahmed Taaya fof ɓuri bonde laamu, sibu e duuɓi noogaas ɗi o ardii leydi ndii, ko e jayngol e lewlewndu yimɓe ngonnoo. Maawiyya sokii, warii ɓe mbiyaani mbaɗaani, riiwii ujunnaaje ujunnaaje muritaninaaɓe ko aldaa e hujaa gooto, o ɓoori foksineeruuji e koninkooɓe e dow fenaande ɓaleere kurum”.
BAB


text:
Dekere toŋ. 2010-080 lomtiiɗo dekere mo toŋ. 2000/089 ƴettaaɗo ñalnde 17 suliyee 2000 ciynoowo sariya 83 – 127 mo 5 suwee 1983 jowitiiɗo e juɓɓitingol jeyi leydi.
Ngalɗoo damal ngal uddit-ɗen caggal facciro sariya jeyi leydi toŋ 83-127 mo 5 suwee 1983, anniya men heen ko faccirde dekere mo toŋ 2010-080 (kuule ciinooje sariya oo), caggal nde pir-ɗen kuule kuuftidinɗe cifotooɗe dekere oo, e ko fayi arde kala heen damal maa en uddit ɗum haa yimɓe ɓee paama ɗum, ndokken heen kadi hol ko woni heen jiyɗe men.
DAMAL I : KUULE KUUFTIDINƊE
Kuulal 1 : Woni ko hiisaa ko jeyi keeriiɗo wonande neɗɗo tawi ina reenaa, ko kala leyɗe ɗe joomum en ngollii no siforaa e sariya 83-127 ñalnde 5 suwee 1983 e nder kuule ooɗoo dekere mo kaalaten.
Kuulal 2 : Leyɗe gollaaɗe noon foti faamreede ko golle mahdi, leɗɗe loraaɗe, gammbi uddooji ndiyam, mahateeje ilnooje ndemri walla noon hay so ɓarakeeji mum en laaɓtuɗi.
Kuulal 3 : Waawii tabitinde leydi ko ngollaandi ko Goomu juurnittooɗo ɗaɓɓaaɗe dokkirgol leydi ndemeteendi fawaade e mbaydi golle puɗɗanooɗe e dow leydi he ; Ɗum ɗoon noon sifaa ko e kuulal 16 ooɗoo dekere.
Kuulal 4 : Nattugol jeyal neɗɗo e leydi sabu hiiseede leydi ndi ko « maaytundi » ko huunde farliinde e kala jeyɗo leydi tawa winnditaaki leydi mum e tuugaade e kuule lelnaaɗe ɗee. Kono tan « leydi maaytundi » waawi ittude jeyi neɗɗo tan ko yo a taw ko saabii ɗum koo wonaa doole diwtuɗe hattan aadee. Foti teskaade ɗum ɗoon noon ko Goomu jeertotooɗo, ñaawoowo luure dente, jowitiiɗe e leydi.
Kuulal 5 : Ministeer Finaas ina waawi ƴettude doosgal sariya (arrêté) heɓtude mahateeje, leɗɗe loraaɗe, gammbi uddooji ndiyam, mahateeje ilnooje ndemri gonɗe e dow leydi neɗɗo keeriiɗo, naattina ɗum e nder jeyi keeriiɗo dowla so tawii kay ɗeen leyɗe njooɗiima ko ina tolnoo e duuɓi nay dewondirɗi hay gooto yiyaaka e nder mum en sabu welsindaare, joomum en.
Teskotoo wonde hay gooto alaa e leyɗe hee, kadi ko ɗe belsindaaɗe ko Goomu jeertotooɗo, ñaawoowo luure jolooje hakkunde dente, jowitiiɗe e leydi, ɗum ɗoon noon ko e sahaa nde Goomu oo joofii wonde ɗeen leyɗe ko nafooje ndenndaandi. Ko nguun goomu lelnata geɗe jowitiiɗe e fannuuji garooji ɗi :
– Anndude e timmal jeynooɗo leydi ndii alaa ko tawaa e mum ndii ;
– Anndude sifaa leydi ndi alaa ko tawaa e mum ndii e ɗo ndi darii e ko taariindi kala ;
– Qiimaade njaru mayri
– Hol ko saabii alaa ko woni e mayri
Kuulal 6 : Naattingol leydi ndii alaa ko tawaa e mum e jeyi laamu waawa aaɓnaade gaagaa jeynooɗo ɗum oo tintinaaka tawi jaaɓtaaki, foti ummanaade tintingol ngol koo Ministeer Finaas.
Tintingol ngol foti waɗeede ko e rajo e ɗemngal arab walla noon e ɗemɗe ɓurɗe doolnude e diwaan ɗo leydi ndii woni ɗoo. Peñtu nguu ina foti humpiteede e binndol, ɗakkee ɗo joɗnde ardorde birooji administarasiyoŋ oo woni ɗoo.
Kuulal naattinoowal leydi ndi alaa ko tawaa e mum ndii e jeyi laamu foti ƴetteede ko caggal lebbi jeegom nde tintingol ngol yalti e rajo.
Kuulal 7 : Leyɗe naattinaaɗe e jeyi laamu e fawaade no siforaa e nder kuule gardiiɗe ɗee, mbawataa winnditeede e innde laamu walla rokkireede goɗɗo so wonaa caggal lajal duuɓi ɗiɗi nde leyɗe ɗee naattinanoo e jeyi laamu.
Kuulal 8 : Leyɗe naattinaaɗe e jeyi laamu e rewrude e sarɗiiji cifaaɗi e kuule 6 e 7 gonɗe dow ɗee ina mbaawi rokkiteede joomum en so tawii kay ɓeen ngaddii dalillaaji jaɓniiɗi ko ina dallina sabaabu goppunoogol maɓɓe leydi ndii, ɗum ɗoon noon ko ko adii joofgol lajal joofangal e kuulal 7 gonngal dow ngal.
So tawii dokkitgol leydi ndii waɗii, joom leyɗe ɗee ina poti ko adii fof yoɓde fereeje baawɗe fereede fof e jogagol leyɗe dokkitaaɗe ɗee.
Kuulal 9 : Foti ƴettude kuulal ngam rokkitde joom en leyɗe naattinanooɗe e jeyi laamu ɗee ko Ministeer Finaas caggal nde ɓeen njoɓi fereeje joopaaɗe e kuulal gadingal ngal.
Kuulal 10 : Binnditagol leydi ko baanjitagol mum e nder defte sarwiis « resorde leydi » (conservation foncière) tawa ina tabitiniree ko wiyetee « Titre foncier » (Seedantaagal jeyi leydi) . Ngool binnditagol ina daɗnda jom leydi e bone « Indiraas » (nattugol mum jeyde leydi mum) kono maa ɗum wonan ɗum seedantaagal jeygol leydi ngal yeddotaako, so wonaa noon tawa joommum ina soomi heen ko rewaani laawol.
Kuulal 11 : Yimɓe teelɗuɓe jogiiɓe hakkeeji ummoriiɗi ɗum en e seedantaagal jeyi leydi, maa dokkal pandungal (concession définitive) walla seedamfaagal jeyal (certificat de propriété) ina mbaawi teettaneede jeyi mum en e fawaade e sariya sabu nafoore ndenndaandi so tawii jeyi maɓɓe oo ina faloo jaajtingol wuro walla ina haɗa tabitingol eɓɓaande ndenndaandi.
Kuulal 12 : Hiisetee ina faloo jaajtingol wuro ko jeyuuji tawa mawnugol mum en ina taƴondira jokkondiral wuro ngoo, walla noon ina ɓeyda ko aldaa e happu golle e nder wuro walla noon tawa kuutoragol jeyi oo ko golle ɗe njahdaani e sarɗiiji nguurndam e nder wuro.
Kuulal 13 : Hiisetee ko huunde farliinde etee ina ɗaɓɓi teettaneede leydi sabu nafoore ndenndaandi, eɓɓaande nafoore huuftidinnde tawi eɓɓi ɗum ko laamu walla meeriiji.
Kuulal 14 : Leyɗe teettaaɗe sabu nafoore ndenndaandi, so ina njeeyee, ɗum waawi waɗeede tan ko e peñtu, etee ko ɓuraa waawde rokkude coggu.
Joom en ɗeen leyɗe teettaaɗe ina poti tintineede balɗe capanɗe tati ko adii nde njeeygu peñtu ngu waɗata.
(maa jokku)
MHJ


text:
Ngamri e neɗɗaagu : so mi yiyii aɗa ama, mi annda neɗɗaagu maa
Wiɗtooɓe Finlanndenaaɓe njiytii jotondiral hakkunde ngamri e neɗɗaagu gamoowo o, e fawaade e dille ngamri mum. Njeñtudi wiɗto maɓɓe ngo ina haawnii sanne, sibu ɓe tuugotoo ko e beesaali gamoowo o, ngam anndude mbele neɗɗo ko teeyɗo, walla ko dafaaɗo hakkille ekn ….
Ngamri e neɗɗaagu : so mi yiyii aɗa ama, mi annda neɗɗaagu maa
Wiɗtooɓe Finlanndenaaɓe njiytii jotondiral hakkunde ngamri e neɗɗaagu gamoowo o, e fawaade e dille ngamri mum. Njeñtudi wiɗto maɓɓe ngo ina haawnii sanne, sibu ɓe tuugotoo ko e beesaali gamoowo o, ngam anndude mbele neɗɗo ko teeyɗo, walla ko dafaaɗo hakkille ekn ….
Nii woni, ɓe mbiyi, «so tawii ngamri neɗɗo o ko njaawndi, taƴondirndi, tawa joom mum ina nawda juuɗe e koyɗe, tawata ko oon ina wondi e rafi hakkille biyeteeɗo «névrose» ; so tawii ngamri ndi ko curpitiindi, njahdundi e dille hoore e juuɗe, tawata joom mum ko neɗɗo udditiiɗo. So tawii noon o amrata ko seese, tawi kadi ko ngamri njuɓɓundi, ina hasii tawa ko o neɗɗo belɗo. So tawii e ngamri he, joomum suutat juuɗe ina tellina, tawata ko o neɗɗo udditiiɗo hakkille ; so tawii noon joomum amrata ko doole, ina diwa gaa, doƴƴoo too, tawata joomum ko neɗɗo kellifaaɗo». Ɓe ɓeydi heen wonde « ina anndanoo gaaci ina peeñnina ko woni e ɓernde neɗɗo ». Ɓe mbiyi kadi wonde amooɓe dartoriiɓe ngamri keewi wonde ko yimɓe «uddiiɓe» (woni yimɓe ɓe nganndu-ɗaa ko yiɗɓe koye mum en no feewi). Eywa gooto fof ina anndi no amrata, ɗum noon ina anndi neɗɗaagu mum to woni.
Ƴoogirde : Slate.fr


text:
Jaɓɓorgo Pese Mali
Pesol: Mali
Kewkewe dille dawrugol Mali : Holi kolonel Bah Ndawu ?
CNSP, Diiso koninkooɓe Mali, he gardagol Kolonel Asimi Goytaa, toɗɗiima ardotooɗe he mudda leydi Mali. Oon woni Kolonel-Majoor gonɗo he Fooftere duumiinde...
Mali : Yahnoonde artii
Kudetaa) jolii to Ndenndaandi Mali ñalnde subaka 18 Juko (ut) 2020. Kikiiɗe mum Ibrahiima Bubakara Keyitaa (IBK) e Jaagorgal mum garwaniiwal njaggaa...
Naamne 5 ngam paamen kewkewe Mali
Gila 10 suliyee 2020, Mali woni ko he iiñcuru mawndu. Seppooji he pelɓondire keewɗe mbaɗii toon hakkunde haa waɗi maayɓe heewɓe. Ñalnde alkamiisa...
Fulɓe e dogon en nder iiñcuru Mali : Daartol koɗdigal juutngal...
Fulɓe e dogon en nder iiñcuru Mali : Daartol koɗdigal juutngal dummbungal E nder nehaande leydi Mali, bannge fuɗnaange diiwaan (diiwal)...
Teeminannde ɗiɗmere kaanankiri Maasina
Fedde ngam guurtingol Wuro Hamdallaay hormaango ngoo (Association pour la Réhabilitation de la ville Sainte de Hamdallay), sera Mooɓti, yuɓɓinii kawtal manngal...
Ciftoren “warhoore leñol to Mali” : Hol ko fulɓe mbaɗi kadi?
Aset 23 mars 2019, to wuro Ogosagu to Mali, warkoyeeɓe ɗaccaani rewɓe e sukaaɓe saka sagataaɓe. 160 maayɗo ko famɗi fof, ko...
IBK toɗɗitaama hooreejo Mali
Ibrahim Bubakar Keytaa (« IBK ») toɗɗitaama ɗiɗmol hooreejo leydi Mali (67,17%). O fooɗondirtunoo ko e Sumeyla Siisee garɗo to woɗɗi caggal makko (32,83%),...
Huunde e ganndal weeyo Dogon en
Dogoŋ en ko leñol tawateegnol to leydi Mali, dow tule Banjagara. Huunde seeɗa e maɓɓe ina tawee e leyɗeele goɗɗe nder Afrik bannge hirnaange....
Laamlaamu Mali : Duttorɗe
Duttorɗe kaalooje ko faati e laamlaamu Mali keewaani, hay goodɗe ɗee laaɓtaani, tee luggiɗaani. Ko ɗum addani yimɓe luurdude heen haa hannde. Kollitgol duttorɗe...


text:
Jaɓɓorgo Pese Laawɗingol
Pesol: laawɗingol
Yeewtere jaaynde jokkorde pelle pinal
Jokkorde hakkunde pelle pinal tati (Fedde Ɓamtaare Pulaar he Muritani (FƁPM) e Fedde Muritaninaare ngam Ɓamtaare Ɗemngal e Pinal Sooninke (AMPLCS) e...
Yeewtere Kaɓɓere nguurdiigu : Laawɗingol ɗemɗe ngennɗiije, fartaŋŋeeji e tanaaji «Fartaŋŋeeji e tanaaji coomiiɗi he laawɗingol ɗemɗe...
Ko ɗemngal woni leñol
Geno tagi yimɓe fecci ɗum en e leñi (leƴƴi) ngam ɓe mbaawa anndondirde e gollondirde. O rokki kala leñol ɗemngal keeringal, yimɓe maggol hina...


text:
Jaɓɓorgo Pese Annabi
Pesol: Annabi
Tellinegol taabal walla lahal ngam annabi Iisaa (JKM).
Hono ganndo gooto ina wiyee Salmaan Elfaarisi wiyi hono wiyeteeɓe Hawaariyuuna en Israayiilnaaɓe mbiyi : annabi Iisaa, (JKM), e nder Ɓuraana tedduɗo oo « so...
Tellinegol lahal ngam annabi iisaa (2)
Ndeen kanko nelaaɗo yahuud en ɓe leelii tan, ɓe pelliti naatde, ɓe naati ɓe tawi mo nder omo wondi toon e yummakko,...
Daartol Annabi Luuɗu (JKM)
Annabi Luuɗu nelaa ko e nder jamaanu Annabi Ibrahiima (JKM), o nelaa ko e leñol Saduum to leydi...
Nguurndam Annabi Yuunus (3)
Kuraaje ngam laaɓeede ko annabi Yuunus addi caɗeele laana kaa Ngam ɓe njenanee ko annabi Yuunus wiyi koo...
Nguurndam Annabi Yuunus (2)
En ngardiino e nguurndam Annabi Yuunus haa ɗoo : “Laamɗo oo, nde nani ɗum tan, tikkani...
Maayde Namruuja ɓiy Kan haan
Ko Adii fof alaa e sago ngannden holi oon Namruuja ? e holtoo jeyaa ? Namruuja ko laamɗo canndollinɗo wonnoo; innde nde noon ittaa...
Nguurndam Annabi Saalihu (2)
Caggal ɗuum, laamɗo oo hucciti e yimɓe mum o wiyi ɓe : “jooni noon hol no njiyiru-ɗon ko o haali ko ?” Ɓe keɓɓitii...
Daartol nguurndam Annabi Muusaa (6) : Jaltugol Muusaa Mudeyyana
Nde Annabi Muusaa mo (JKM) yalti, o yahi to leydi Mudeyyana, o mo yahatnoo tan, haa o tawi aynaaɓe ina njarna ndammiri e woyndu...


text:
Eɗen njokka haala ganndo gooto, lolluɗo, ko faati e diine, biyeteeɗo Muhammed el Muttaar Esingiti, puɗɗino-ɗen e tonngoode Fooyre Ɓamtaare tŋ99 (yah ɗoo ngam tarde fuɗɗoode ndee). En tonngiino huunde e haala ooɗoo ganndo, fuɗɗinoo haalde ko faati e « daartol njiyaagu » e nder defte annduɓe laawol Maalik. Eɗen njokka e taƴre ɗiɗmere winndannde makko ndee. Hay so tawii yimɓe fof mbaawaa hawrude e miijooji makko ɗii, ittataa ko ɗi miijooji jaambaraagal mawngal, tee maa ɗum ummin haala, walla yimɓe ɓeydaade ɓallaade goonga.
Eɗen njokka haala ganndo gooto, lolluɗo, ko faati e diine, biyeteeɗo Muhammed el Muttaar Esingiti, puɗɗino-ɗen e tonngoode Fooyre Ɓamtaare tŋ99. En tonngiino huunde e haala ooɗoo ganndo, fuɗɗinoo haalde ko faati e « daartol njiyaagu » e nder defte annduɓe laawol Maalik. Eɗen njokka e taƴre ɗiɗmere winndannde makko ndee. Hay so tawii yimɓe fof mbaawaa hawrude e miijooji makko ɗii, ittataa ko ɗi miijooji jaambaraagal mawngal, tee maa ɗum ummin haala, walla yimɓe ɓeydaade ɓallaade goonga.
El Moktaar wiyi
En njiyiino, e winndannde ɓennunde ndee, to bannge sariya, njiyaagu e nder renndo juulɓe hannde, alaa daliilu. En njiyiino hol peeje baawɗe tuugeede ngam dagnude mumtugol mum, so rokkude wiyeteeɓe jiyaaɓe coktirgal ndimaagu mum en (Mukaataba, walla « coodtagol »). En kaaliino kadi baasgol ulemaa en ɓee haalde ko laaɓti wonande hakke neɗɗo ɓurɗo himmude, so hakke nguurndam.
Winndannde ɓennunde ndee ko naatirde haala huɓtodinnde tan wonnoo. Sibu, so en ngartii e ngonka Muritani, huunde ndee ɓuri bonde e hulɓinaade, so ƴeewraama to bannge weeyo e sahaa. Njiyaagu e nder Muritani ko huunde haawniinde nde alanaaka hay hujja gooto to bannge ñaawooje Lislaam. Sibu woni ɗoo ko juulɓe ina njiyɗina juulɓe hono mum en, huunde nde nganndu-ɗaa ko harminaande haa laaɓti, sibu ƴiiƴam juulɗo, kam e jawdi mum, e ndimaagu mum, ko geɗe kanndaaɗe ɗe hay juulɗo gooto yamiraaka yettaade. Luural alaa, ko ɗuum woni maanaa hadiis Nulaaɗo Alla (JKWM) biyɗo « Alla wiyi : Ɓe kaɓotoo-mi ñalnde darnga ɓee, ko tato : penɗo caggal nde rewi e Innde am (janɗo woondoore), jeeyɗo neɗɗo dimo, ñaami jawdi nguun coodgu, e kasɗo neɗɗo salii yoɓde ɗum hakke mum » [1]. Ko ɗumɗoo woni ko etoto-ɗen faamninde e ndeeɗoo winndannde.
Wonii jooni teeminanɗe nay, ganndo biyeteeɗo Ahmed Baaba Al Tumbukti (963-1032 caggal fergo nulaaɗo) suurtiino, ñiŋi njiyaagu mbaɗetenoongu e nder Saharaa Mawɗo, e tuuma nde dallinta leefgol ngooroondi mum e nder ñaawooje Lislaam (Fiqh) kono kadi to bannge daartol. Ahmed Baaba, wonande ɓe nganndaa, ummii ko e galle mawɗo dawɗo Waamata hoɗtoyi Tummbuktu e sahaa mo ngoon wuro wonnoo laamorgo laamaandi Sonngaay. Ko neɗɗo baawnooɗo winndude, gooto e faccirooɓe Kaliil (gooto e winndooɓe ɓe defte mum en nduppaa ɓee) ɓurɓe maantinde [2]. Ɗum noon, o haalata ko no geɗe ɗee mbayi e renndo ngo kollit-ɗen kuyfiɗgol tuugorɗe mum to bannge ñaawooje Lislaam. Ahmed Baaba ko neɗɗo gannduɗo daartol, tee kiisɗo wonande kala ko toɗɗii ɗee geɗe potal e ñuunɗal. Kanko e hoore makko omo humpitii caɗtaraagal njiyaagu, nde tawnoo o waɗtanooma jiyaaɗo nde konu Maruk saadeewu honata Tummbuktu, dahi yimɓe ndee.
Ko Ahmed Baaba winndi siftorde (mémoire) lollunde yowitiinde e « Somuya jiyaaɓe sudaannaaɓe » nde gayni winndude e hitaande 1024 (caggal Fergo), nde Duɗal Jaŋɗeele Afriknaaje Rabaa, deftere nde Faatimettu Harak e John Hunwick piri e ɗemngal Engele. E nder ndeen siftorde, Ahmed Baaba ina siftina wonde Sudaannaaɓe (nokku Afirik hirnaange hannde oo) naatii Lislaam ko ɓooyi, ko leeli fof gila e teeminannde 5ɓiire Fergo (teem 11ɓiire caggal Iisaa). Waɗtude ɓeen yimɓe jiyaaɓe alaa maanaa to bannge ñaawoore diine, sibu so tuugaama e hadiis kaalaaɗo dow oo, ɗum wayi ko no yeddude nii.
Rewi e makko e ngool laawol ko Faqih (ganndo sariya) biyeteeɗo Ibraahiim El Jarimi e nder siftorde mum nde tiitoonde addoore haala, foti wonde konngol njooɓaari kala yiɗɓe nuunɗande hardaneeɓe Muritani : « Nodditgol bonɓe e ndimaagu Sudaan ». Ellee ndee siftorde suwaa tawo bayyineede, kono tan biɗtoowo maruknaajo biyeteeɗo Abdel Kallagh Ahmeduun bayyinii heen taƴe mawɗe ɗe waañjitii e tumbitere deftere ndee winndiraande junngo, mooftanoonde nder defterdu Seek Abdalla Kennuun. E fuɗɗoode siftorde ndee, El Jarimi winndi : « Caggal nde njiy-mi no yimɓe heewɓe njanirta e sudaannaaɓe, tawi alaa fof hujja mo njogii so wonaa wiyde ko ɓe njiyaaɓe walla heeferɓe, mi fellitii, e nder ndeeɗoo siftorde, werlaade wulaango e jeertinde kala goongɗinɓe Alla hay so ko seeɗa ». O joofniri wonde njiyaagu ko « tooñannge, ko majjere » [3].
Kono ko daartoowo biyeteeɗo Ahmed Kaaled Mohammed Ennasiiri (caŋkiiɗo e hitaande 1315 Fergo) larñiti ɗum haa larñitii, e nder deftere winndi, tiitoriinde « Cunnagol geɗe dowlaaji Magreb ceɓɓitto » [4] ; o weejni ndee fenaande ɓuttere, hono njiyaagu e nder Afrik rewo e hirnaange. Winndannde Ennasiiri ndee noon ina juuti, ko ɗum tagi eɗen peccitoo nde e taƴe taƴe.
Go’o : Ɓesnguuji Sudaan (Ko Magrebnaaɓe mbiyata Afrik hirnaange koo) ko juulɓe no feewi gila ko ɓooyi. Ko ɓiɗɓe yummiraaɓe maɓɓe mbaɗti ɓe jiyaaɓe koo, ko jaasre mawnde. Ennasiiri winndi : « E hono no min njangtorino-maa e daartol Sudaan, yimɓe ndiiɗoo leydi ko juulɓe ko ɓooyi ; ɓe njeyaa ko e ɓurɓe goongɗinde e juulɗude e fortaade e nuunɗude, ɓurɓe anndude, ɓurɓe kadi jaggude enɗam diine mum en. Ɗii sifaaji moƴƴi ina carii e yoga e laamuuji maɓɓe, hono no nganndir-ɗaa ɗum nii. Ɗum noon, aɗa faama jaasre e yoorɓerndaagu golle ɓooyɗe waɗeede e Magreb, so jiyɗingol sudannaaɓe e comagol mum en hitaande kala, no jawdi nii, ngam yeeyde ɗum en gure e laddeeji, no jawdi yeeyirtee nii, walla nii ko ɓuri ɗoon bonde ».
O ɓeydi heen : « Sudaannaaɓe ko juulɓe. Eɗen poti jaggirde ɓe no njaggir-ɗen koye men nii. Hay so tawii aɓe mbaɗi heeferɓe walla rewɓe diineeji goɗɗi, ɓeen ngonaa keeweendi. Ndaa ko keeweendi ndii ɓuri himmude. Hay sinno en mbaɗii wonde juulɓe maɓɓe e heeferɓe maɓɓe poti keeweendi, hol no mbaawirten yenaneede ko heeferɓe tan ngoni e « jawdi comaandi ndii », juulɓe ngalaa heen ? » [5].
Ɗiɗi : E nder Afrik hirnaange, hafeere njiyaagu waɗtaa ko hafeere goobu nguru ɓalndu. Ɗum ko huunde bonnde no feewi, ko fenaande nde hono mum woodaani. Ennasiri jokki : « yimɓe ɓee ko ɗuum tan njaggi e koye mum en, yontaaji keewɗi jooni. Yimɓe ɓee fof miijotoo jiyaaɗo ko ɓaleejo tan, walla ummiiɗo e nokkuuji ɗo ɓe njuletenoo ɗoo. Ndaa ɗuum ko bakkaat moolanaaɗo, ɗe alaa ko poti bonde to bannge diine » [6]. Ennasiiri faamiino tigi geɗe ɗee, haa teeŋti noon so en ƴeewii jillondiral leƴƴi mawngal kewngal e nder pinal diine Lislaam, ceerndungal ɗum e diineeji keddiiɗi ɗii. Sibu, e sahaa nde won ɗeen pine kollittunoo ngañgu mum en e won ɓeen yimɓe sabu tan goobu guri ɓalli mum en walla mbaadi mum en, annduɓe e yimiyankooɓe aarabeeɓe kam en ngonnoo ko e yimde e jarfude ŋari Ɓaleeɓe. Yeru mum ko El Jehed, e nder siftorde tiitoriinde « Sudaannaaɓe ɓuri Biidaan en » ina jarfa ɓure Ɓaleeɓe kam e juulɓe leƴƴi goɗɗi. El Jahed joofniri : « Alaa tagaaɗo ko ɓuri ɓaleeɓe moƴƴude … Aɓe cemmbolini, cuusi… Ɓaleejo ina nehii, ina laaɓi ɓernde, ina weli, alaa miijo bonngo ». [7].
El Jahed haaɗaani ɗoon. O jarfi nguru ɓaleewu e sifaa kuɓtodinɗo : « Alaa fof ko ɓuri ɓalewol rimɗude e yooɗde … » [8]. Caggal ɗum, biyeteeɗo El Jowsi, e nder deftere mum haaloore ko faati e Ɓaleeɓe e Abisinaaɓe, nde tiitoonde mum waawi firdeede « Faamninde fuuyɓe hol ko woni Ɓaleeɓe e Abisinaaɓe » [9], hollitii wonde sikkeeji ɓurondiral leƴƴi woodaani e pinal aarabeeɓe. O holliti heen ɓure gonɗe e ɓaleejo ɗe neɗɗo waawaa miijaade. O udditiri deftere ndee ɓatakeeji Nulaaɗo (JKWM) winndondirtunoo e Negus (Laamɗo Ecopi) kam e hol no juulɓe puɗɗorii yahde Abisi (Ecopi). O sifiima e annduɓe ɓaleeɓe ko heewi, haa arti noon e hakilantaagal mum en, e ƴoƴre mum en, e moƴƴere mum en. O jaari, o jarfi suufiyankooɓe ɓaleeɓe, rewɓe e worɓe, o waɗani ɓe tumbutere no woorunoo.
Tati : Iwdi fof ko ndimaagu. En mbaawaa abada yeeɓde julaaɓe jiyaaɓe, tee en coklaani sowtude inɗe maɓɓe. Ko ɓe fenooɓe, yiilyiiltooɓe, fefooɓe, waklitooɓe binndi diine. Haa hannde kadi ko Ennasiri wiyi kadi « Neɗɗo jibintee ko ina rimɗi, ina wellitii, jibintaake jiyaaɗo. Kala caliiɗo wellitaare ko jedduɗo iwdi. Hol baawɗo goongɗinde haala jula ? Ko huunde anndaande, jula heewi ko haalde ko woodaani ngam yeeyde marsandiis mum, haa teeŋti noon so tawii oon marsandiis ko jiyaaɓe. Julaaɓe jiyaaɓe kaandaani e hoolaare sibu ɓe ngalaa faayiida, ɓe ngalaa diine » [10].
Nay : Fuɗɗi nguu njeeygu njiyaaɓe ngu rewaani laawol, ko jiiɓru ardundu e kareeli hakkunde laamɓe ɓaleeɓe juulɓe kaɓatnoo e koye mum en, kam e kareeli hakkunde leƴƴi aarabeeji walla gontunooɗi aarabeeji (juulɓe kam en kadi), e nder Saharaa : « ina anndaa wonde e nder Sudaan, peewnitinooɗo e goɗɗo oo fof yanatno e mum, rugga jawdi mum, daha ɓesngu mum, walla ndeen wujjoya ɗum en e gure goɗɗuɗe koɗki mum en. Ɗumɗoo noon ko huunde woowtaande haa e nder Aarabeeɓe Magreb ruggondirtunooɓe e koye mum en, wujjondirtunooɓe jawdi, gila e ndariindi haa e jawɗeele goɗɗe. Addatnooɓe waɗde ɗee geɗe bonɗe ko waasde ɓe hulde Alla e famɗude ko goongɗini kam e waasde ɓe jogaade ndimaagu e gacce e faayiida. Hol fof no neɗɗo kulɗo Alla, hay so ko seeɗa, waawirta soodde oo marsandiis, e ittude rewɓe e mbalndi mum en, huunde nde alaa ko seerti e jinaa ? … Ko jaasi ɗum, hannde, yimɓe bidaa kam e yimɓe ɓe kulaani Alla hay seeɗa, ina ndaha sukaaɓe rimɓe leƴƴi Magreb, ina njeeyoya ɗum en, naange e hoore kellew, e nder jehreeji, tawi alaa fof ñiŋoowo ɗum en e innde diine. Hannde, ko kerecee en, e Yahuud en mbaɗti ɓeen sukaaɓe jiyaaɓe, aduna fof ina hucciti heen. Ɗumɗoo ma a taw ko kuɗdi Alla huɗi en ; ko kanko jeyi en, ko e makko nduttitto-ɗen … » [11].
Joy : nawdude njiyaagu kewnoongu e daawal hakkundeewal yonta lislaam e njiyaagu mbaɗeteengu e Afrik rewo, ko nawdude ko jiidaa, alaa ko firti, sibu : « iwdi njiyaagu carɗanoongu e yonta Nulaaɗo (JKM) e sahabaaɓe mum ko nanngugol yimɓe e nder wolde diine (Jihaadi). Ko diine Nulaaɗo (JKM) men yamirnoo en. Waɗde ko luulndii ɗum, ko luulndaade diine. Ko yaltude laawol sariya. Kono ko Alla tan waawi ɗowde pele men. Ehey maa Alla, min pagganiima koye amen bakkaat. So a yaafaaki min, min njeyaa ko e tilfiiɓe”. [12]. Ko Ennasiri haalnoo heen koo fof, ko goonga. Ina laaɓti wonde, alaa fof ɗo laamuyon e tirbiiji juulɓe warondirtunooɓe e koye mum en sabu yiɗde tineede e heɓde taƴre jawdi, mbaawi walla poti nawdeede e konu sahodinɓe sabu yiɗde sarde konngol moƴƴol e jamirooje Alla Toowɗo oo, tawi alaa ko ɗowi ɗum en so wonaa njeenaari tawoyta laakara, kam e goongɗinde. Yimiyanke biyeteeɗo Mohammed Ighbal hollitii tigi ko seerndi ɗii ngonkaaji ɗiɗi [13] e nder deftere mum tiitoriinde “Jenaa Jibriil“ :
E joofnirde, miɗo yiɗi siftinde wonde Tuunus ko Dowla juulɗo, dewbo laawol Maalik. Ko ɓuri heewde e tuugorɗe men Maalikiyankooje ko toon ƴoogaten ɗum en, e rewrude e defte Abi Zaayd El Kayrawani. Ko ina wona jooni duuɓi 160, Tuunusnaaɓe ina kiisii wonde golle jiyɗingol ɓesnguuji Sudaan rewo e Afrik hirnaange, njahdaani e ñaawooje laawol Maalik kam e daartol. Ɗum addannoo Guwerneer wuro Tuunus, hono biyeteeɗo Ahmed Pasha, harminde njeeygu jiyaaɓe e nder jehreeji wuro ngoo, o heli jehre ɗo jiyaaɓe njeeyetenoo e wuro hee e hitaande 1841 (caggal Iisaa), ɗum woni duuɓi 140 ko adii kaɗgol njiyaagu e Muritani, ko adii nde huunde e leyɗe Orop ƴettata ngaal kuulal.
E hitaande 1846, Ahmed Bey yaltini yamiroore ngam waawnude Ulemaa en e annduɓe sariya haɓaade njiyaagu e nder laamu mum. Ko nii ndeen yamiroore lelorinoo :
« Ulemaa en, Seernaaɓe e Muftiiji Tuunus, ina nganndinee njiyaagu ittaama. Alla yettaama. Yo Alla hisnu on, reena on, uddita gite mon. Onon hoohooɓe juulɓe, onon annduɓe, onon ardiiɓe ngenndi, maantooɗe mawneeki mum. Feewde e Sheex Sih Muhammed Biraam, Sheex lislaam, Sheex Sih Ibraahiim Errayahi Pasha, Mufti laawol Maalik. Feewde e Muftiiji ɗiɗi hono Sheex Sih Muhammed Ibn Kawja e Sheex Sih Muhammed Ibn Salaama, feewde e Sheex Sih Ahmed Ellabi, Sheex Sih Muhammed Amjuub, Sheex Sih Muhammed el Kaddaar, feewde e Qaadiiji : Sheex Sih Muhammed Ibn Bakiir, Sheex Sih Muhammed ibn Elbinaa, Sheex Sih Muhammed Eniwer Bibardo, Sheex Sih Wari Ettemimi. Yo Alla duwano ɓe, teddina ɓe, yo jam e kisal won e mon. So ɗum yawtii, hannde min njenanaama yoga e yimɓe men ɗooftaaki doosɗe jeyi jowitiiɗe e miskineeɓe Sudaannaaɓe, paatuɗe e luural gonngal hakkunde annduɓe, jowitiingal e dagagol oon jeyi, sibu Lislaam reende ɓe ko ɓooyi, sabu kadi anndude kala « jeyɗo » ɓiy yumma mum, Nulaaɗo (YJKM) ina wasiyii nde rimɗinta ɗum. Ko ɗum addani min sikkude ina jojji no feewi harminande ɓesngu nguu ɗee baɗe ɗe dagagol mum en waɗi luural, kono goodɗe e renndo men, ngam sakkaade ndee tagoore yurminiinde e nder nguurndam mum e Aduna hee, e hisnude jeyɓe ɓe ɓee e nguurndam mum en to laakara, hisna ɗum en e bakkaat bonɗo, itta kadi fenaande fawaande e ɓiɗɓe yummiraaɓe men ɓe Alla halfini en. Yanti heen eɗum waɗani en nafoore nde alaa luural to bannge politik, sibu maa ɗuum haɗ ɓe yedditaade jowitagol maɓɓe e meeɗen. Min toɗɗiima Mawɓe hellifaaɓe to Siidi Mohrez, to Siidi Mansuur e to Zaawiya El Bekriya fotɓe hokkude kala garɗo wullitaade seedewol coodtiigu.
Oɗon poti moolde e rimɗinde kala dogɗo kalfaandi, ari moolaade e mon, sibu njiyaagu ko huunde nde dagaaki no feewi, haa arti noon e sahaa hannde oo. So tawii sikke ina woodi e huunde, laawol e nehdi njamiri ko hoto ndeen huunde waɗe, haa teeŋti noon so tawii ko waasde waɗde ɗum ndee ko nafoore yimɓe fof.
Yo Alla wuurtu en e ko moƴƴi, waɗta en e malaaɓe waɗooɓe golle moƴƴe. Jam Alla rewii on, ummoraade e Ahmed Pasha, katojinɗo e yurmeede Alla, e nde Alla ɗowata pele mum. Winndaa ko ñalnde 23 saawiyee 1746 ».
Alaa fof ɗo defte daartol kolliti calagol walla diiwtugol yamiroore Ahmed Pasha ndee, tawi ko ummoriinde e annduɓe laawol Maalik Tuunusnaaɓe ; ɗum ko seede kamɓe fof aɓe keɓtini njiyaagu e nder ooɗoo diiwaan ko fenaande.
Yimiyanke Faraysenaajo biyeteeɗo Bartelemi (1796-1867) hettaniino Guwerneer Tuunus oo yimre, ina jarfa ɗum, ina waggina heen laamɓe Orop nde tiimtotoo e makko ko fayti e ittugol njiyaagu.
Ko arata koo taƴre e ndeen yimre :
Sultaan Tuunus ittii njiyaagu
Pele ɓaleejo ndimɗii, nde njortii e tufnde,
Yo Joomiraaɗo Jom kala baawɗe oo ɗuh mo e wibjo mum,
Yo Orop waɗ mo yeru wonande laamɓe mum
E tonngol, eɗen mbaawi wiyde « alaa fof daliilu dagiiɗo walla to bannge daartol » woodi, tawi ko dagnoowo njiyaagu e Afrik Rewo e Hirnaange, ɗum noon e Muritani. Ko ɗum fenaande ɓaleere kurum fawaande e ɓeen yimɓe duuɓi teemedde jooni, tawi wuurni ɗum ko kareeli e laamuuji fenaande ɗi ñaawooje gaadoraaɗe ƴettiti. Yontii tuubanen Alla, ñaago-ɗen mo yaafuya sabu bonanndeeji majjum to bannge hakilantaagal e ngalu jokkuɗi leeptude ɓiɗɓe yummiraaɓe men ɓe ndenndu-ɗen diine e leydi e daartol.
E joofinirde, ina yooɗa mi ñemmbude Ennasiri nde ñiŋata njiyaagu ndee : «Joomam, min tooñii koye amen. So a yaafaaki min, a yurmaaki min, min njeyaama e boniraaɓe”
Hannde, eɗen cokli tuubuubuya kuɓtodinɗo, tawa jiyɗinnooɓe ɓee ina ñaagoo Alla yaafuya sabu tooñannge ɓe tooñi ɓiɗɓe yummiraaɓe maɓɓe e nder teemedde kitaale, ɓe ñaagoo yo Alla daɗndu maamiraaɓe maɓɓe, ɓe kunoo waasde waɗtude bakkatuuji mum en ; duppuɓe defte ñaawoore diine ɓee ne ñaagoo nde Alla yaafotoo ɗum en. Ko mbaaw-ɗen yooɓtoraade defte e fatwaaji ɗi alaa fof ɗo ɓaarii e Lislaam koo fof, ɗeen defte ina mbaɗi e nder kelle mum en Innde Alla kam e cimooje e hadisaaji.
Fulo : Bookara Aamadu Bah
- Kelmeendi
Sanamaagu : Hérésie
Pacciroowo : Exégète
Diisneteeɗo to bannge ñaawooje sariya : Jurisconsulte
Fennde caggal nde inni Allah, yande woondoore : Parjure
Siftorde (deftere) : Mémoires


text:
Mbele ko waasde jogaade ngalu, maa ko “no fotanta mi, ko jaranta mi”, teppi ƴellitaare ɗemngal ngal ? Banndiraaɓe musiɗɓe tedduɓe, so tawii ko goonga, naamnde ɗee keewrii en, maa a taw on mballat min jaabaade.
E kitaale nde Fedde Ɓamtaare Pulaar e Muritani sosetee, ɓe keewnoo ko waɗde ngalɗoo naamndal “hol ko janngi Pulaar ?” Ɓe njaha e nder leeɗe Nuwaasoot, ɓe mbaɗa heen jeewte pattamlamiije. Hannde noddi ko nde ndaroto-ɗen, ngam ƴeewde janngirde Fulfulde e karalleeje kese. Ko goonga nih ɗemngal men ko galɗungal, jaajngal, cellungal, feddiyankeewal e hitoyankeewal, kono kadi, woto kaaɗen tan e wiyde noon, wiɗto ina foti jokkude. E teskaade konngol Fulɓe biyowol : “ko nayi keewi kala, ngañaani hoɗee”. Ndeke wuurnata ɗemngal tan ko janngeede, e winndeede hakke mum waasa haaɗde tan e haaleede. Latin e Gerek njonii men yeru, enen kala eɗen nganndi ko ɗemɗe dowlunooɗe, guurnooɗe, e nder winndere ndee, kono hannde hay haala majje nattii haaleede. Ƴeewen Farayse e Amerik nde hatanteeɓe mumen njaɓi warondireede, ɗemɗe mumen laatii ko njartudi, mbaɗti janngeede e winndeede. Kono banndiraaɓe, ɓamtaare ummotoo ko e juuɗe joom mum. Kersoowo naamnaade ko anndaa, maa joom gacce puuyɗe, walla mawnikiniiɗo ine wiya huunde fof alaa ko jarani ɗum, maaydata ko e majjere, laatoytooɗo majjuɗo-majjinoowo. Yo Geno daɗndu en e bone majjere, sibu ko musiiba, ina hela suudu teddungal. Ina ñifa fitirla, ine ɓora bibje, tonnga ɓamtaare. Ɗemngal Fulfulde ko yeru ngesa, gooto kala ina jogii heen lowre mum heeriinde nde foti remde. Ko mbaaw-ɗaa wonde kala, e kala fannu mo njahru-ɗaa, aɗa foti addude ballal maa e renndo ngoo. Yo laaɓtu e jiyɗe men, goongɗa e hakkillaaji men e oo sahaa mo ngon-ɗen en ngalaa hay fedde wootere so wonaa Fedde Ɓamtaare Pulaar e Muritani. Hay ndeen fedde hannde ina hatojini e sukaaɓe softuɓe, hatanteeɓe, keblee ngam janngo e jam mbaawa tammbaade ɗeen golle. Ko goonga nih maayde faltaaki suka e mawɗo, kono mawɗo ko nguuriiki daande maayo. Ko ɗum saabii mbiy-ɗen “doole kay poti heɓɓiteede ko gila doole ndonkaani”. Kala ɗemngal hannde ɓamtingal, bayngal no Enngelee, Farayse, Arab ekn, won daawe dewaaɗe. Sosde pelle ngam ɓamtaare ɗeen ɗemɗe, ƴoogoyde gannde goɗɗe fula e ɗemɗe mumen. Waɗde eeraango, kala winndiyanke pulɗo deftere e ɗemngal maɓɓe, deftere ndee waɗatee ko e ɓetirgal « blanche » no teddeendi mayre fotiri fof ko noon njeenaari joom mum fotata. Nde wonnoo ko dañal, addi waɗde caalel dawaaɗi, ko ɗum waɗi kala winndiyanke yiɗata ko fulde maa yuppa gannde e ɗemɗe maɓɓe. Nde tawnoo maafe mum ina leppa heen. Ko ɗum saabii ɗemɗe maɓɓe laatii njartudi maa naange fuɗnge nge junngo waawaa wirnude. Eɗen mbaawi wiyde ɓee kam ndewaani e gorkaajo biyeteeɗo “no fotanta mi”. Eɗen keewi pellon, kala subaka Alla mo pin-ɗen, ɓee ina mbiya ko min fedde ceenal, ɓeya ko nduɗɗaldi, ɓeya too ko njaareendi, ellee fof wonaa leydi tan. So Alla eɗen keewi pelle nootortooɗe ɓamtaare Pulaar kono mbele ɗe ngonaa julortooɗe maa ɓamtortooɗe Pulaar ? Sikki alaa njoofii-mi ko pelle pineyankooje. Neɗɗo waawaa wiyde ko ɓamtoowo ɗemngal, tawa o janngaani maa o jannginaani, tawa omo jogii kattanɗe maa ngalu mbaawngu sompude janngirɗe o waɗaani.
Gacce wiiɗnde ko tawaaɗo roondii
Gila nde Fedde Ɓamtaare Pulaar e Muritani jibinaa feewde jooni, ina horaa yo galle Pulaar mahe, ko foti no leñol so ronkii mahde galle gooto, miin mi faamaani. Neɗɗo noon manetaake, etee ñiŋetaake ko golle ɗee tan ngoni njeñtudi makko. Ɓur-ɗen hatojinde e heɗtaade ko e weltinooɓe en e kaalirɗe “rajo”, ɓeen ne kadi yo nganndu leñol ngol ina jogii e maɓɓe hakke, eɗen nganndi kay so ginal awii e yookoode ginal banndum, wonaa liɗɗi ndaarata. Haala jom ngemmbe noon heɗetee tan ko maa awo dawa. Eɗen pamɗini hatanteeɓe men, en keɗtotaako eeraango maɓɓe, kono nde joom mum ruttii to juulɗo jaasaa fof, ngonten woyooɓe ɗum, cooden leppi mum keɗto-ɗen, njiyloyo-ɗen nate mum ɗakken e cuuɗi men. En potaani ɗaccude haa beelel ɓeeɓa, heddoo eɗen ngasa ɓulli e nder nehaande mum. Ceerno am Dooro Gey (Boobo Loonde) ina heewi wiyde: “fenaande jogii ko koyɗe ko darorii, kono alaa dote ko jooɗorii. Goonga noon raɓɓiɗde e juutde fof, feeñata fera fetta laya haa poƴƴaali mum caroo. Fenaande ko juuti fof noon, waɗtintu ko e bucaŋ majja menndeŋ ɓooroo”.
Neene ko sukuña ko ɓiɓɓe mum tan mbaawi haaltidde ɗum
Winndiyankooɓe men mbinndii haa juuɗe njaaɗii, ngenndiyankooɓe men ngullii haa daaɗe caalii, kono ina horaa haa jooni yo en ceŋto e geɗe ɗaaynooje. So pijirlooji noddaama leñol ngol kala ara e keewal, kono so jaŋde Pulaar noddaama ngol ara e teelal. Jannguɗo e men Pulaar seeɗa kala, woppa, setta ɗemngal ina nootoroo innde ngenndiyankaagal. Potnooɗo jokkude haa daña tolno moƴƴo, ngam wooda ko ɓeydi e ɗemngal ngal, waɗtinta ko e rewrude e cooloyaagal. Njiyee kam, manee kam. Ina yiyloo innde, fooɗta hinnde tawa alaa hay fiɓnde. Paamen koy so leñol ngol ina lutti wonde e ngal jaɓɓal, sawru mbawgu yaawataa waylaade.
Eeraango
E tonngol, aan mbiymiyanke ! Anndu daɗeede bonaani, boni tan ko waasde abbaade. Yontii ndaro-ɗaa, ngaddaa ballal maa e leñol ngol. Enen sukaaɓe, yontannde hannde yaakaare janngo, calo-ɗen jaasde e sahaa mo ngon-ɗen oo. Paamen koy mawɓe men pellii wolde mumen, ɓe peƴƴinii en jullaaje e pergitte gonnooɗe e laabi ɗii, ndeke teenol heedii, woto mo heddii. Yontii nde tammboto-ɗen fedde men yumma mum pelle hono Fedde Ɓamtaare Pulaar e Muritani. E daande Njaay Saydu Aamadu Gelongal Fuuta : “weli mawɗo metti mawɗo, maa meeɗ nde o yalti dingiral. Weli suka metti suka, maa meeɗ nde o naati dingiral”.
Umaar Alhajji Caam (Kodda Fulɓe)


text:
“ Duttorɗe kaalii ” ko lobbudu hesuru he nder Fooyre Ɓamtaare, ɗo njaltinen geɗe ɓooyɗe, haa teeŋti noon geɗe pinal, maa geɗe FƁPM kewnooɗe ko adii hannde. He ndee tonngoode njaltinen ko doggol tawtoranooɓe Batu Kuuɓtodinngu cosngu Fedde Ɓamtaare Pulaar he Muritani.
Yiilirde arwannde Fedde Ɓamtaare Pulaar he Muritani
Batu kuuɓtodinngu toɗɗinoongu yiilirde arwaniire ngam keɓtingol Fedde Ɓamtaare Pulaar he Muritani, jooɗinoo ko ñalnde alet 7 marse 1976 to Galle Sileymaani Kan hedde waktu 9ɓo jamma. Ardinoo batu nguu ko yarham mum Muhammed el Habiib Soh gonnooɗo Hooreejo Fedde ndee haa ñalnde heɓtinaa ndee, ƴettatnoo kuuɓal joɗnde ndee ko Yaayaa Mammadu Bah. Yimɓe 40 tawtoranooma batu nguu, yoga e arditoytooɓe Catal Nuwaasoot ine tawtoranoo joɗnde ndee. Ko ndeen joɗnde toɗɗii Yiilirde aroore ndee, fotnde toppitaade keɓtingol mayre to laamu. Ko nii ndeen yiilirde lelorinoo :
Horeejo teddunagal Doktoor Umar Bah
Hooreejo fedde : Kan Sileymaan
Koolaaɗo kuuɓal : Bah Yaayaa Mammadu
Kalfinaaɗo ngalu : Mansuur Caam
Koroowo ngalu : Abdul Buubu Soh
Kalfinaaɗo jokkondire caggal leydi : Njawaar Kan
Kalfinaaɗo pinal : Aamadu Umar Jah
Kalfinaaɗo jeeyngal e njuɓɓudi : Muhammed el Habiibu Soh.
Ko ndee yiilirde ɗowi fedde ndee haa heɓtinaa e ndeen hitaande wootere 1976. Yiilirde adannde ndee waylanooma ñalnde 7/8/1977, kono ko ɓuri heewde e terɗe yiilirde adannde ndee ko heen keddinoo. Hay terɗe jaltuɗe ɗee yoga e mum en wonaa lohre ittunoo ɗum en, kono ko sabu mum en yaltude wuro Nuwaasoot ngoo. Yeru Aamadu Umar Jah e Abdul Buubu Soh. Lomtinoo Aamadu Umar ko Jibi Hammee Lih, lomtii Abdul Buubu Soh ko Jallo Mammadu Faalel, lomtinoo Njawaar Kan ko Abdullaay Siree Bah.
Ko e ndee Yiilirde cate keewɗe cosaa he nder leydi hee e ballal terɗe fedde ndee kam e jagge fulɓe gollotonooɓe he ɗiin nokkuuji…
Catal Nuwaadibu 11 noowammbar 1976
Catal Nuwaasoot 14 mee 1978
Catal Rooso 14 abril 1977
Catal Teekaan 1977
Catal Ɓoggee 30 settaambar 1977
Catal Mbaañ 1978
Catal Sehilbaabi 12 feebariyee 1978
Catal Kayhayɗi 1 abril 1977
Catal Ayyuun 16 abril 1978
Ɗum noon, no winndiraa nii, Catal Nuwaadibu hecci cate fedde ndee fof. 64 neɗɗo tawtoraama joɗnde cosgol maggal. Nii Yiilirde maggal arwannde lelorinoo :
Hooreejo teddungal Huseyni Joop
Hooreejo Catal Gise Umar
Koolaaɗo Kuuɓal Aamadu Tijjaani Joop
Cukko koolaaɗo kuuɓal Abuu Saydu Sih
Kalfinaaɗo ngalu Mammadu Bari
Koroowo Ngalu Mammadu Aaw
Kalfinaaɗo jokkondiral Mammadu Aliyuun Joop
Cukko K. Jokkondiral Maamuudu Jah / Ganndo
Kalfinaaɗo pinal e ñeeñal Idiriisa Bah
Kalfinaaɗo jeeyngal e njuɓɓudi Mammadu Aali Caam
Catal Nuwaadibu e Yiilirde Toownde Fedde ndee ɗaɓɓidi heɓtineede to laamu e sahaa gooto, kono ngal wiyaa yo ngal muño haa fedde ngenndiire ndee heɓtinee, ngal jeyee e cate mum.
Caggal ɗuum, ngal lohii e daawal 1976-1980, kono caggal ɗuum ngal jeytaama e cate fedde ndee ɓurɗe daraade, haa e sahaa hannde oo.


text:
Ñalnde ñalli aljumaa jofi aset, hoore biir, ɗo wiyetee gite mbiljinii cuwaa, majje lugge, cewɗe, carfuɗe, ɗelñi e tiinde buulel. Ina hawraa nduun lobbudu so majii, kala demoowo, hakkille mu mina arta e ruumaano mum rawane. Jom teskuyaaji en cifoo, mbiya « ko nii dey wayatnoo nde jam waɗa ».
Ñalnde ñalli aljumaa jofi aset, hoore biir, ɗo wiyetee gite mbiljinii cuwaa, majje lugge, cewɗe, carfuɗe, ɗelñi e tiinde buulel. Ina hawraa nduun lobbudu so majii, kala demoowo, hakkille mu mina arta e ruumaano mum rawane. Jom teskuyaaji en cifoo, mbiya « ko nii dey wayatnoo nde jam waɗa ».
Leelaani golal ruƴƴi fuɗnaange rewo, haa totti laaci maayo worgo, kibbo haftii, darii, yiili hoore, moosi sappii, o wiyi : « Ndiŋ ! Sammba uumi ñawaani, ceŋelal sippooɓe, kjeykal remooɓe, dilli wuura, dillaani baayeeji maa ndaase. Yo ar adda jam, adda ko heƴi e juuɗe men ».
Nder oon jamma, nde yahi haa feccini, henndu wutti, kammu e leydi njokkondiri, baade coori (cooki), majje e kartaali e ndiyam fof coomondiri, leelaani caaɗli pusi, beeli keewi lattinii, maayo soori gila weetaani, ɗum ko golle ngatamaare ! Nde yimɓe pini subaka, rewɓe e worɓe, sukaaɓe e mawɓe, gooto fof finiri ko weltaare, coftal e cagataagal mawngal, sabu ñalnde jañja mbaaddi alaa, gooto fof ko sagata. Ko ɗum waɗi Sammba Mamdu e Mammadu Kuñnjo, gooto e maɓɓe fof ina jañnjitira bannge, ina hargitoo ɓesngu mum yo yaawno weetii, sabu golle ko law. Ɗoon e yontere tawata ko gawri fuɗii, huɗo fuufii, leydi suɗoo, suddoo leƴƴi puɗi kecci, muumon Alla mbeltoo, leɗɗe olnooɗe ndañta caayaale kese, nguboo, nguuboo, kullon ladde cuuroo gite waañooɓe. So ladde ndee suɗoriima nii, ko ndeen mbiyaten nakkon men puɗɗiima ɓesnude, sabu ndammiri morsat, nayi paytoo, ɓerɗe aynaaɓe ndeeƴa, keccol riiwa yooro, yaajeende riiwa faaɗeende, ɓuuɓol riiwta mbooy, jam dañtee, Fuuta welta, yeewta, ferɓe e ɗanniinooɓe ngarta, woni jam dañtaama …
Abbaas Baayel Ac,
Catal Nuwaadibu (Fooyre Ɓamtaare tŋ 25/26, darorɗe 1987)


text:
Sosi lowre ndee ko Doktoor Muhammadu Faalil Sih, ganndo toowɗo ko faati he hiisiwal.
Doktoor Muhammadu Faalil Sih ko hiisiyanke, ko o jannginoowo-biɗtoowo e hiisiwal e duɗe jaaɓi-haaɗtirde. E sawndo ɗum, omo daranii ñiiɓgol ganndineeje e ɗemɗe Afriknaaɓe. O winndii defte hiisiwal toowngal e ɗemngal Pulaar. Omo yuɓɓina kadi heblooji hiisiwal faade e jannginooɓe ngaal ɗemngal. Muhammadu Faalil Sih jibinaa ko 1990 to Beelinaaɓe, nder Muritani…
Paandaale lowre ndee ko :
1. Ƴellitde Jaŋde Toownde E Ɗemngal Pulaar/Fulfulde ;
2. Newnude keƴgol luggiɗngol karallaagal kesal e nder Afrik ;
3. Mawninde ɗemngal Pulaar/Fulfulde e pinal mum.